title: Verikorento

text: Verikorennon päälentoaikaa on heinä-syyskuu, mutta äärihavainnot ovat kesä- ja lokakuulta. Laji on Euroopan yleisimpiä syyskorentoja ja on levinnyt melkein koko Manner-Eurooppaan ja eteläiseen Skandinaviaan sekä Pohjois-Afrikkaan ja Aasiaan. Suomessa lajia tavattiin ennen vain Ahvenanmaalla, mutta vuoden 2005 jälkeen se on levinnyt nopeasti myös Suomen eteläosiin, jossa se esiintyy nykyään vähälukuisena rehevien vesien äärellä. Tunnetun levinneisyysalueen pohjoisraja kulkee suunnilleen Joensuun kohdalla.


title: Verikorento

text: Lajin elinympäristöjä ovat kaikenlaiset rehevät ja runsaskasvustoiset seisovat vedet. Se voi elää myös lievästi suolaisissa vesistöissä.


title: No Matter What

text: No Matter What oli alun perin kappale Andrew Lloyd Webberin musikaalista "Whistle Down the Wind", jonka irlantilainen poikabändi Boyzone levytti musikaalin konseptialbumille ja julkaisi myös singlenä. Se nousi Britannian singlelistan kärkeen, myi platinaa ja valittiin yleisöäänestyksellä Record of the Year -palkinnon voittajaksi Britanniassa.


title: No Matter What

text: Stephen Gately valitsi "No Matter What" -laulun alun perin useista Lloyd Webberin kappaleista ja yhtye viittasikin siihen usein nimityksellä "Stephen's baby". He esittivät kappaleen Lloyd Webberin 50-vuotisjuhlallisuuksissa Royal Albert Hallissa vuonna 1998 ja se julkaistiin pian tapahtuman jälkeen, koska yleisön reaktio oli ollut odotettua positiivisempi. Kappale oli suosittu myös Britannian ulkopuolella ja nousi hitiksi ympäri Eurooppaa. Laulun sanoituksissa voi nähdä homoseksuaalisia viittauksia, joskaan yhtyeen jäsenet eivät ole tätä kommentoineet. Myös Meat Loaf on levyttänyt kyseisen kappaleen ja se julkaistiin albumilla "The Very Best of Meat Loaf" nimellä "Home By Now / No Matter What" vuonna 1998.


title: Elämän alkuperä

text: Elämän alkuperä eli elämän ilmaantuminen maapallolle on edelleen ratkaisematon kysymys. Suosituimmat luonnontieteelliset teoriat elämän lähteeksi maapallolla ovat salamanisku, kuumat lähteet ja komeetta.


title: Elämän alkuperä

text: Elämän perusedellytykset ovat energia, hiili ja vesi. Ilman niitä elämää ei olisi voinut syntyä, eikä se olisi säilynyt. Heti synnyttyään 4,5 miljardia vuotta sitten maapallo oli sulaa laavaa ja liian kuuma elämän syntymiselle. Kun maapallo jäähtyi, kiinteä maankuori syntyi sekä ilmakehä ja valtameret muodostuivat, elämän synnyn edellytykset olivat syntyneet.


title: Elämän alkuperä

text:
Elämä maapallolle syntyi 3,5–4,1 miljardia vuotta sitten. Varhaisimmat tunnetut fossiilit elämästä, Nuvvuagittuqin viherkivissä säilyneet hematiittiputket ja filamentit, ovat 3,770–4,280 miljardia vuotta vanhoja. Niiden rakenteet muistuttavat eräitä nykyisiä bakteereja, minkä lisäksi niistä löytynyt hiili on kevyempää isotooppia, mikä kertoo sen orgaanisesta alkuperästä.
Viimeinen universaali esivanhempi, josta kaikki elämä maapallolla on polveutunut, eli arviolta noin 3,8 miljardia vuotta sitten. Sitä on kuvattu "puoliksi eläväksi", sillä se saattoi olla vielä riippuvainen merenpohjan purkausaukkojen elottomista reaktioista tuottaakseen tarvitsemiansa kemikaaleja.


title: Elämän alkuperä

text: Elämän synnystä on esitetty useita teorioita. Kolme nykyään eniten kannatusta tiedeyhteisössä saavaa teoriaa ovat salamanisku, merenpohjan kuumat lähteet, ja komeetta.


title: Elämän alkuperä

text:
Salamateorian mukaan kipinän elämän kehittymiselle antoi salaman aiheuttama voimakas energiapurkaus. Sen seurauksena osa alkuliemessä olleista epäorgaanisista aineista muuttui orgaanisiksi, ja näin syntyivät ehkä elämän perusaineksiin kuuluvat aminohapot.
Merenpohjan kuumista lähteistä purkautuu vetyä ja rikkivetyjä, joita vielä nykyäänkin useat alkeelliset yksisoluiset eläimet hyödyntävät. Onkin mahdollista, että tämä runsaasti energiaa sisältävä aineiden yhdistelmä synnytti elämän maapallolle. Lisäksi eräät kaikkien elävien solujen yhteiset molekyylibiologiset piirteet viittaavat kuumiin olosuhteisiin varhaisen elämän aikana. Merenpohjassa on tulikuumaa hapanta vettä syytäviä "mustia savuttajia" ja viileämpää, emäksistä vettä syytäviä "valkoisia savuttajia". Valkoisten savuttajien ulkopinnan ohueen mineraalikerrokseen kertyy positiivisesti varautuneita vetyioneja eli protoneja. Siitä on seurauksena epätasapaino, josta varhaiset elämänmuodot ovat voineet saada energiansa. Lisäksi kun Maan meriin miljardeja vuosia sitten sitoutunut hiilidioksidi reagoi savuttajista purkautuvan vedyn ja metaanin kanssa, niiden välillä saattoi tapahtua elektronien vaihtoa eli syntyi sähkövirtaa. Näissä kemiallisissa reaktioissa syntyi sitten orgaanisia molekyylejä. Katalyyttinä muinaisissa valkoisissa savuttajissa ovat saattaneet vaikuttaa rautapitoinen mineraali "vihreä ruoste" ja molybdeeni. Näiden vaikutuksesta syntyi fosfaattia sisältäviä molekyylejä, jotka kykenevät varastoimaan energiaa.


title: Elämän alkuperä

text: Maahan iskeytynyt komeetta saattoi tuoda mukanaan ensimmäiset elämän ainekset. Orgaaniset aineet ovat avaruudessa yleisiä, ja komeettoja peittää usein ohut kerros mutkikkaita orgaanisia aineita, jotka ovat muodostuneet ultravioletti- tai muun säteilyn vaikutuksesta.


title: Elämän alkuperä

text: Charles Darwin esitti vuonna 1871 elämän syntyneen pienessä, lämpimässä lammikossa, jossa oli erilaisia kemiallisia yhdisteitä ja sähköä.


title: Elämän alkuperä

text: Elämän syntytapahtumaa ei tunneta täsmällisesti. Siksi elämän synnystä on laadittu lukuisia hypoteeseja. Nämä ajatukset kilpailevat keskenään, ja joskus täydentävät toisiaan. Jos hyvin käy, tutkijat pystyvät tulevaisuudessa johtamaan elämän syntyyn vieneen tapahtumasarjan laboratoriokokeiden ja teoreettisten mallien avulla.


title: Elämän alkuperä

text: RNA-maailman hypoteesi herätti 2000-luvun alussa innostusta elämän synnyn ongelman ratkaisun löytymiseen ja silloin ennustettiin että ongelma ratkeaa 15 vuoden kuluessa.


title: Elämän alkuperä

text: Yrityksissä mukailla varhaisia maapallon oloja on saatu molekyylejä reagoimaan keskenään, niin että muodostuu muun muassa aminohappoja. Tunnetuin on Stanley Millerin ja Harold Clayton Ureyn vuonna 1953 tekemä koe, joka tunnetaan Millerin kokeena. Kokeessa ohjattiin lämpöä ja sähköpurkauksia vesi-metaani-vety-ammoniakkiseokseen. Tarkoitus oli tutkia venäläisen Alexander Oparinin aiemmin esittämää hypoteesia elämän luonteesta. Millerin kokeessa syntyi 13 elämän käyttämistä 22 aminohaposta, yksinkertaisinta aminohappoa, glysiiniä, luonnollisesti eniten. Ureyn ja Millerin koejärjestelmässä kaikkiaan kymmenen prosenttia hiilestä muuttui orgaanisiksi yhdisteiksi ja kaksi prosenttia aminohapoiksi.


title: Elämän alkuperä

text: Alkuaan Kataloniasta kotoisin oleva Joan Oró toteutti 1959–1962 koesarjan, jossa hän onnistui tuottamaan adeniinia ja aminohappoja vetysyanidista, ammoniakista ja vedestä. Nykyään yleinen näkemys, että komeetat olisivat tuoneet elämän syntyyn tarvittavia yhdisteitä avaruudesta, on alkujaan Orón kehittämä.


title: Elämän alkuperä

text: Saksalainen Günter Wächtershäuser esitti ajatuksen ”rauta-rikkimaailmasta”


title: Elämän alkuperä

text: 1980-luvun puolivälissä Glasgow'n yliopiston tutkija Graham Cairns-Smith esitti kirjassaan "Seven Clues to the Origin of Life – a scientific detective story" oletuksen, jonka mukaan liuoksessa olevat pienet savikiteet auttaisivat eloperäisiä molekyylejä järjestymään.


title: Elämän alkuperä

text: Yhdysvaltalainen biofyysikko David Deamer tutkimusryhmineen on tutkinut ”solukalvo ensin -hypoteesia”, jonka mukaan soluja ympäröivät kalvot muodostuivat aluksi ja varsinainen elämän synty olisi kenties tapahtunut näiden pussien sisällä. Deamerin ryhmä on onnistunut tuottamaan alkeellista solukalvoa muistuttavia lipidipusseja äärimmäisen yksinkertaisissa olosuhteissa osoittaen, että solukalvojen synty ei ainakaan muodosta merkittävää ongelmaa elämän historiassa.


title: Elämän alkuperä

text: Vuonna 2004 Los Alamos National Laboratoryssä työskentelevä Steen Rasmussen ryhmineen julkaisi Chenin–Rasmussenin esisolun. Se on yksinkertainen lipidipussi, joka sisältää hieman DNA:ta muistuttavaa PNA:ta, joka kykenee toimimaan samanaikaisesti sekä geneettisen informaation varastona, että ohjaamaan kopioitumistaan. Mullistavaa oli, että tällä yksinkertaisella esisolulla on toimiva aineenvaihdunta: se käyttää valoenergiaa ja tuottaa sen turvin lisää lipidejä sekä PNA:ta. Chenin–Rasmussenin esisolu ei kuitenkaan osaa jakautua, joten se ei kykene lisääntymään eikä ole siinä suhteessa elävä. Se on kuitenkin toimiva yhdistelmä perimää ja aineenvaihduntaa.


title: Elämän alkuperä

text: Jason Dworkin ja Daniel Glavin löysivät Tagish-järven meteoriitista vasenkätisiä aminohappoja, jotka eivät ole peräisin eloperäisestä aineesta. Vasenkätisyyttä selittyy meteoriitissa olleen vesiliuoksen lämpötilan vaihteluilla, joka on kiteyttänyt ja sulattanut aminohappoja, ja näin jättänyt kaikki aminohapot vasenkätisiksi. Tällöin elämän synnyn suuri ongelma, miten proteiinien raaka-aineena olleet aminohapot saattoivat olla samankätisiä, on ratkennut.


title: Espanjalais-eteläamerikkalainen sota

text: Espanjalais-eteläamerikkalainen sota sai alkunsa 1864, kun Espanja miehitti Chinchasaaret. Vastapuolella olivat Chile ja Peru, joita tukivat Bolivia ja Ecuador. Konflikti alkoi 1864 ja päättyi Liman rauhaan 12. kesäkuuta 1883.


title: Espanjalais-eteläamerikkalainen sota

text: Isabella II:n hallintokaudella Espanjan armeijan ja laivaston budjettia oli korotettu tuntuvasti. Espanjan laivastosta oli tullut neljänneksi suurin maailmassa. Isabella II osallistui lukuisiin siirtomaasotiin muun muassa Marokossa ja Meksikossa. Vuonna 1862 hän lähetti laivasto-osaston Etelä-Amerikkaan tekemään ”tieteellistä tutkimusta”, mutta todellinen tarkoitus oli tukea Latinalaisen Amerikan valtioissa yhä olevia espanjalaismielisiä ihmisiä. Vuonna 1863 laivasto saapui Valparaisoon, josta espanjalaiset lähtivät liikkeelle kohti San Franciscoa. Ongelmat alkoivat tällöin.


title: Espanjalais-eteläamerikkalainen sota

text: Vuonna 1863 sattui välikohtaus perulaisessa Lambayequen kaupungissa. Kaksi siellä asuvaa espanjalaista joutui riitaan neljänkymmenen paikallisen kanssa tuntemattomasta syystä. Kahinoinnin seurauksena toinen espanjalaisista kuoli ja neljä perulaista haavoittui. Kun espanjalaisen laivaston komentaja Juan Manuel Pareja kuuli tästä, hän palasi Peruun ja vaati anteeksipyyntöä ja korvauksia Espanjalle. Kun anteeksipyyntöä tai korvauksia ei tullut, päättivät espanjalaiset kostotoimista. Espanjalaiset valtasivat huonosti puolustetut Chinchasaaret, jotka olivat Perun suurin guanon tuotantoalue. Espanjalaiset saartoivat myös kaikki Perun satamat. Koska espanjalaiset eivät uskoneet Perun ryhtyvän vastatoimiin sen sotilaallisen heikkouden takia, he harkitsivat jopa saarten vaihtamista Gibraltariin Englannin kanssa.


title: Espanjalais-eteläamerikkalainen sota

text: Perun ollessa kyvytön vastatoimiin Espanjaa vastaan alkoi muissa Etelä-Amerikan maissa kasvaa espanjalaisille vihamielinen kansallistunne. Vuonna 1865 Pareja saapui aluksineen Chileen Valparaison satamaan ja vaati saada 21 kunnialaukausta tervehdykseksi. Pareja oli kuitenkin valinnut saapumispäiväkseen Chilen itsenäisyyspäivän (17.9.). Vaatimusta ei hyväksytty, ja Espanja julisti sodan Chilelle viikkoa myöhemmin. Sota alkoi Espanjan kannalta huonosti, sillä Chilen laivasto valtasi kuunari "Virgen de Covadongan" Papudon taistelussa. Saatuaan tiedon nöyryyttävästä tappiosta Pareja teki itsemurhan. Vuonna 1865 Peru liittyi sotaan Chilen puolelle ja 1866 näin tekivät myös Bolivia ja Ecuador. Espanjalaiset hyökkäsivät kehnosti puolustettuun Valparaisoon tuhoten sen ja Chilen kauppalaivaston. Espanjalaisten komentaja ei kuitenkaan ollut tuloksiin tyytyväinen, vaan päätti hyökätä johonkin vahvasti puolustettuun satamaan. Kohteeksi valittiin lopulta Callaon satama. Espanjalaiset kärsivät kuitenkin katkeria menetyksiä, jotka vaikuttivat suuresti espanjalaisten taistelutahtoon, vaikka varsinaista taistelua ei hävittykään.


title: Espanjalais-eteläamerikkalainen sota

text: Koska Espanjan laivaston alukset olivat kärsineet pahoja vaurioita, ja kaikki Etelä-Amerikan rannikkovaltioiden satamat oli siltä suljettu, espanjalaiset joutuivat palaamaan takaisin kotimaahansa kiertäen Filippiinien kautta maailman ympäri. Espanjalaisten yritys saada kunniaa nöyryyttämällä sen entisen imperiumin maita päättyi siis epäonnistuneesti.


title: Australianpaimenkoira

text: Australianpaimenkoira () on Kaliforniassa 1800-luvulla työkoiraksi kehitetty koirarotu. Rodun nimi on harhaanjohtava, sillä koiralla ei ole paljonkaan tekemistä Australian kanssa. Se syntyi Yhdysvaltain länsiosien paimenten tarpeesta saada seudun olosuhteisiin sopiva lammaskoira. Jalostuksessa käytettiin useita eri puolilta maailmaa tulleita paimenkoiria.


title: Australianpaimenkoira

text: Australianpaimenkoira on keskikokoinen ja rakenteeltaan tasapainoinen. Karvapeite on keskipitkää ja melko karkeaa, mahdollisesti hiukan lainehtivaa, pohjavilla tiheää ja pehmeää. Turkin hoidoksi riittää viikoittainen harjaus.


title: Australianpaimenkoira

text: Australianpaimenkoiran häntä typistetään usein maissa, joissa typistäminen on sallittu. Joskus pentu syntyy luonnostaan töpöhäntäisenä. Suomessa hännän typistäminen on kiellettyä. Korvat ovat keskikokoiset ja kolmionmuotoiset, päästään hiukan pyöristyneet ja sivulle tai eteenpäin taittuneet.


title: Australianpaimenkoira

text: Värityksistä hyväksytään samanarvoisina musta ja maksanruskea (punainen) punaruskein merkein tai ilman sekä näiden merlemuunnokset (sini- ja punamarmoroitu). Kaikissa värityksissä voi olla valkoisia merkkejä osittaisena tai täytenä kauluksena, rinnassa, raajoissa, kuonon alaosassa, läsimerkkinä päässä ja vatsassa. Valkoinen ei saa nousta kyljillä kyynärpäiden tasosta kymmentä senttimetriä ylemmäs eikä olla pään alueella vallitseva. Silmänympärysten tulee olla täysin pigmentoituneet. Kirsun, huulten ja silmänympärysten värin tulee olla mustapohjaisilla värityksillä mustat ja punapohjaisilla värityksillä maksanruskeat. Marmoroiduilla koirilla sallitaan alle 25 prosenttia kirsun alasta kattavat vaaleanpunaiset pilkut. Silmien värin tulee olla ruskea, sininen, meripihka tai jokin näiden yhdistelmä.


title: Australianpaimenkoira

text: Värityksen osalta hylkääviksi virheiksi katsotaan valkoinen väri sään ja hännän välisellä tai kyynärpäiden ja reisien takaosan välisellä alueella. Yli yksivuotiailla koirilla 25 prosentin osuuden ylittävä vaaleanpunaisuus kirsussa on vakava virhe.


title: Australianpaimenkoira

text: Työkoiraksi kehitetyn australianpaimenkoiran oppimiskyky on hyvä, joten sen voi kouluttaa hyvin erilaisiin tehtäviin. Siksi se sopiikin hyvin erilaisiin koiraurheilulajeihin, kuten agilityn ja tokon harrastamiseen, sekä palveluskoiratehtäviin. Koira on tarmokas ja nauttii työskentelystä sekä uusien asioiden oppimisesta. Toisaalta rotu vaatii omistajaltaan paljon liikuntaa ja muita aktiviteetteja, muussa tapauksessa ylimääräinen energia voi kanavoitua tuhoisasti esimerkiksi esineiden pureskeluna tai kaivamisena.


title: Australianpaimenkoira

text: Australianpaimenkoira kiintyy omistajaansa ja tulee useimmiten hyvin toimeen myös lasten kanssa. Rodun paimennusvietti on voimakas, samoin vartioimisvietti, mikä saattaa aiheuttaa ongelmia. Vieraisiin australianpaimenkoira saattaa suhtautua pidättyväisesti, mutta ei koskaan arasti eikä aggressiivisesti.


title: Australianpaimenkoira

text: Australianpaimenkoiran alkuperä on epäselvä, samoin sen harhaanjohtavan nimen syntytapa. Suurin osa rodun esi-isistä lienee kotoisin Baskimaalta Pyreneiden vuoristosta. Varhaiset eurooppalaiset uudisasukkaat ottivat paimenkoiriaan mukaan muuttaessaan Yhdysvaltojen itäosiin 1800-luvulla. Näiden joukossa oli rotuja, jotka sittemmin ovat kuolleet sukupuuttoon tai sekoittuneet muihin rotuihin. Yhdysvalloissa ilmasto-olosuhteet ja maasto olivat samantapaisia kuin Euroopassa, joten paimenkoirat ja niiden jälkeläiset tulivat hyvin toimeen uudessa elinympäristössään.


title: Australianpaimenkoira

text: Yhdysvaltain länsiosissa olosuhteet sen sijaan ovat erilaiset. Joitakin espanjalaisia ja baskipaimenia tuli laumoineen ja koirineen Kaliforniaan espanjalaisten lähetyssaarnaajien ja muiden uudisasukkaiden mukana 1700-luvulla ja 1800-luvun alussa. Vuoden 1849 Kalifornian kultaryntäyksen myötä tapahtui laajaa muuttoliikettä Yhdysvaltain itärannikolta länteen, ja ihmisten mukana seurasivat lammaslaumat ja paimenkoirat. Paimenia ja koiria tuli myös muualta maailmasta: latinalaisesta Amerikasta, Euroopasta ja Australiasta.


title: Australianpaimenkoira

text: Australiasta tulleita koiria oli jo alettu jalostaa samantyyppisiin olosuhteisiin kuin mitkä Kaliforniassa vallitsivat. Paimenet alkoivat kehittää koiria, jotka voisivat käsitellä karjaa vaikeissa sääolosuhteissa, kylmässä sekä kuumassa ja joilla olisi oma-aloitteisuutta haastavassa maastossa. Niiden pitäisi reagoida nopeasti omistajansa käskyihin ja lampaiden liikkeisiin. Näin syntyi australianpaimenkoira.


title: Australianpaimenkoira

text: Rodun nimi on jäänyt jossain määrin mysteeriksi, sillä eniten australialaisia paimenia saapui Yhdysvaltoihin vasta 1900-luvun alussa, kun rotu oli jo erottunut omaksi tyypikseen. On mahdollista, että monilla Australiasta tuoduilla paimenkoirilla oli marmoroitu (merle) väritys, joka myös tuli tavalliseksi australianpaimenkoiralle. Niinpä kaikkia marmoroituja koiria kutsuttiin yksinkertaisesti australialaisiksi. Tämä on kuitenkin vain arvailua.


title: Australianpaimenkoira

text: Australianpaimenkoirasta tuli suosittu rodeokoira 1950-luvulla. Yhdysvaltain rotujärjestö The Australian Shepherd Club of America (ASCA) perustettiin vuonna 1957, ja 1970-luvun lopulla se loi tarkan rotumääritelmän. FCI hyväksyi rotumääritelmän vuonna 1996. Myöhemmin rodusta on jalostamalla kehitetty pienempi versio, Miniature Australian Shepherd, ja edelleen vielä pienempi Toy Australian Shepherd.


title: Australianpaimenkoira

text: Rotu on suhteellisen terve, mitään australianpaimenkoiralle ominaisia sairauksia ei ole. Lonkkavikoja, epilepsiaa, silmäsairauksia ja allergioita voi esiintyä. Marmoroidun värityksen aiheuttava perintötekijä on ilmeisesti yhteydessä sokeus- ja kuuroustapauksiin, joita esiintyy kahden marmoroidun koiran jälkeläisissä.


title: Rob Levin

text: Robert "Rob" Levin (16. joulukuuta 1955 – 16. syyskuuta 2006) joka tunnettiin myös käyttäjätunnuksellaan "lilo", oli IRC-verkko freenoden perustaja sekä PDPC:n ainut työntekijä. Hän ohjelmoi vuodesta 1968 alkaen ja työskenteli sovellusohjelmoijana vuodesta 1978. Vuodesta 1994 hän kehotti vapaiden ja avoimien ohjelmistojen kehittäjiä käyttämään IRCiä työssään.


title: Rob Levin

text: Levin joutui 12. syyskuuta 2006 liikenneonnettomuuteen auton törmätessä hänen polkupyöräänsä. Hän kuoli saamiinsa vammoihin 16. syyskuuta.


title: Rob Levin

text: Toisin kuin usein kuvitellaan, "lilo"-nimi ei tullut Linux Loaderista, "Lilo & Stitch"-elokuvasta tai last in last out puskurista, vaan John Varleyn science fiction -kirjasta "The Ophiuchi Hotline", jossa esiintyy Lilo-niminen hahmo.


title: Max On The Rox

text: Max On The Rox on vaasalainen rock-/bluesyhtye. Yhtyeen jäsenet ovat Max Bäckman (laulu & kitara), Markku Keho (laulu & basso) ja Kai Hahto (rummut). Yhtyeen levyt ovat omakustanteita, mutta digitaalisena jakelijana toimii Playground Music.


title: Virgin Express

text: Virgin Express oli Richard Bransonin Virgin Groupin osana ollut lentoyhtiö. Se lentää lähinnä Etelä-Eurooppaan Brysselin Zaventemin lentoasemalta. Lipunmyynti tapahtuu pääasiassa internetissä, tosin muista halpalentoyhtiöistä poiketen se tarjoaa jatkolentoyhteyksiä. Vuonna 2007 Virgin Express yhdistettiin SN Brussels Airlinesin kanssa Brussels Airlinesiksi.


title: Virgin Express

text: Elokuussa 2006:


title: Virgin Australia

text: Virgin Australia, alun perin Virgin Blue, on 2000 perustettu australialainen lentoyhtiö. Sen perusti englantilaisen Richard Bransonin Virgin Group ja nykyään yhtiön enemmistöomistaja on Toll Holdings. Yhtiön pääkonttori sijaitsee Queenslandin Brisbanessa. Yhtiön kovin kilpailija Qantas vastasi Virgin Bluen luomaan haasteeseen luomalla oman halpalentoyhtiön, Jetstar Airwaysin.


title: Virgin Australia

text: 1. huhtikuuta 2010 Virgin Blue ilmoitti tilaavansa Boeingilta yli 100 uutta Boeing 737-konetta, tilaus on Boeingille suurin puoleentoista vuoteen.


title: Virgin Australia

text: Päästyään entisen Virgin Atlantic-osakkaan Singapore Airlinesin kanssa sopimukseen "Virgin"-tuotemerkin käytöstä Australian ulkopuolella, toukokuussa 2011 Virgin Blue ja tytäryhtiöt Pacific Blue (Uusi-Seelanti) and V Australia (pitkän matkan lennot) yhdistettiin uudelle nimelle Virgin Australia. Samalla yhtiö ilmoitti siirtyvänsä pois halpalentoyhtiö-mallista "uuden maailman lentoyhtiöksi" ("New World Carrier")


title: Virgin Australia

text: Virgin Australian laivasto koostuu seuraavasti (syyskuussa 2014):


title: Jani Lakanen

text: Jani Ensio Lakanen (s. 11. joulukuuta 1976 Lohjan maalaiskunta) on suomalainen suunnistaja ja maailmanmestari. Hän edustaa Kooveeta.


title: Jani Lakanen

text: Jani Lakanen asuu Jyväskylässä Reetta-vaimonsa kanssa. Hän valmistui Jyväskylän yliopistosta liikuntatieteiden maisteriksi vuonna 2006. Hänen pikkuveljensä Jonne Lakanen on myös suunnistaja.


title: Jani Lakanen

text: Vuonna 2010 Lakanen valittiin Suunnistusliiton yhdeksi päätoimiseksi valmentajaksi. Hän oli mukana nuorten maajoukkuevalmennuksessa ja liiton valmentajakoulutuksessa.


title: Jani Lakanen

text: Jani Lakanen on saavuttanut urallaan kaksi suunnistuksen maailmanmestaruutta, viisi MM-hopeaa ja yhden MM-pronssin. Lisäksi hän on voittanut kaksi Euroopan-mestaruutta sekä useita Suomen-mestaruuksia. Hän voitti myös suunnistuksen maailmancupin kokonaiskilpailun vuonna 2000 sekä Jukolan Viestin Kooveen joukkueessa 2016. Lakanen lopetti kansainvälisen suunnistusuransa vuonna 2010 mutta palasi arvokisaedustajaksi kahden välivuoden jälkeen kesällä 2013.


title: Jani Lakanen

text: Ensimmäisen aikuisten MM-mitalinsa Jani Lakanen otti vuonna 1999 viestissä. Vuonna 2001 Lakanen otti ensimmäisen maailmanmestaruutensa viestissä. Samana vuonna hän otti MM-hopeaa normaalimatkalla. Vuonna 2003 Lakanen otti viestissä MM-hopeaa ja vuonna 2005 sprintissä pronssia. 2006 hän voitti MM-kultaa pitkällä matkalla ja otti hopeaa viestissä. Sotkamossa 2013 hän saavutti 36-vuotiaana pitkällä matkalla MM-hopeaa. Hänen EM-kultansa tulivat viestissä 2002 ja pitkällä matkalla 2006. Hän on myös ottanut PM-hopeaa ja -pronssia sekä kaksi MM-pronssia nuorten sarjassa normaalimatkalla.


title: Jani Lakanen

text: Jani Lakasella on 36 suunnistuksen SM-mitalia aikuisten sarjassa, joista 20 kultaista. Hän on voittanut pitkän matkan SM-kilpailun yhdeksän kertaa, ensimmäisen kerran vuonna 1997. Viestissä hän on voittanut SM-kultaa kahdeksan kertaa (1999, 2000, 2002, 2003, 2005, 2006, 2011, 2013). Hänellä on SM-kultaa myös pikamatkalta (2000) ja yösuunnistuksesta (2003, 2015). Nuorten sarjoissa Lakasella on kymmenen henkilökohtaista SM-mitalia, joista kahdeksan kultaa.


title: Jani Lakanen

text: Jani Lakanen on sijoittunut maastojuoksun SM-kilpailuissa 12 kilometrin matkalla seitsemänneksi, vuosina 2004 Porvoossa ja 2005 Varkaudessa. Joukkuekilpailussa hän otti SM-kultaa 2004 ja hopeaa 2005. Yleisurheilussa hän edustaa Jyväskylän Kenttäurheilijat -seuraa. Aikaisemmin hän on edustanut Sjundeå IF ja Karhulan Katajaiset -seuroja.


title: Aletheia

text: Aletheia (, "totuus") voi viitata seuraaviin asioihin:


title: Platonilainen tietoteoria

text: Platonilaisen tietoteorian mukaan tieto on sisäsyntyistä, jolloin oppiminen on tosiasiassa ainoastaan asioiden uudelleen palauttamista mieleen. Tämä voi tapahtua muun muassa sokraattisen menetelmän avustuksella. Platon katsoi, että kaikki sielut olivat olemassa ennen syntymää ”Hyvän Idean” luona ja niillä oli täydellinen tieto kaikesta. Näin se, mikä vaikuttaa oppimiselta, on ainoastaan tämän jo hallussa olevan tiedon mieleenpalauttamista ("anamnēsis").


title: Platonilainen tietoteoria

text: Platon teki selvän eron varman tiedon ja pelkän epävarman mielipiteen välille. Mielipiteet on johdettu muuttuvasta ilmiömaailmasta, kun taas tieto on kytköksissä ajattomiin, ikuisiin muotoihin tai ideoihin. Dialogissa "Valtio" Platon havainnollisti näitä käsitteitä aurinkovertauksella, jaetulla janalla ja luolavertauksella.


title: Platonilainen tietoteoria

text: Platonin dialogien Sokrateen mielestä tietoa on kolmen tasoista:Platon käytti aurinkoa vertauskuvana "älyllisestä säteilystä", jota hän piti Hyvän Muotona. Vertauskuva käsittelee äärimmäisen todellisuuden luonnetta ja sitä, kuinka tulemme tietoisiksi siitä. Lähtökohtana on silmä, jota Platon piti poikkeuksellisena aistielimistä siinä, että se tarvitsee toimiakseen välittäjän, valon. Vahvin ja paras valon lähde on aurinko: sen valossa voimme nähdä asiat selvästi. Samaa voidaan sanoa käsitettävistä olioista. Jos siis pyrimme ymmärtämään ilman mitään muotoja tai (universaaleja, ideoita), miksi asiat ovat niin kuin ne ovat tai miten asioita voidaan luokitella, epäonnistumme täydellisesti. Platonin muotojen maailma tai ideamaailma on se, missä totuus ja todellisuus loistavat päivänselvinä, ja sitä valaisee muodoista korkein, Hyvän Muoto. Koska totuus on muotojen maailmassa, meidän täytyy suunnata ymmärryksemme sitä kohti saadaksemme tietoa: muutoin joudumme tyytymään pelkkään mielipiteeseen asioista, jotka muistuttavat ohikiitäviä varjoja.


title: Platonilainen tietoteoria

text: Platon käyttää vertausta jaetusta janasta opettaakseen näkemyksensä olemassaolon neljästä tasosta ja niitä vastaavista tavoista saada tietoa asioista. Jaetussa janassa on kaksi osaa, jotka edustavat käsitettävissä olevaa maailmaa ja näkyvää maailmaa. Kumpikin näistä osista jaetaan edelleen kahteen osaan: käsitettävän maailman kaksi osaa edustavat ylempiä ja alempia muotoja, ja näkyvän maailman kaksi osaa edustavat tavallisia näkyviä olioita ja niiden varjoja, heijastumia ja muita kuvauksia. Janan osat ovat eri pituisia ja pituudet edustavat näiden alueiden "selkeyttä tai hämäryyttä" ja niiden "todellisuutta ja totuutta" toisiinsa verrattuna. Näin meillä on melko selkeä näkemys aistituista asioista, jotka ovat todellisempia ja todempia, kuin niiden varjoista, joita koskien meillä on vain melko epäselvä mielipide jostakin, joka ei ole täysin todellista. Aistittujen, materiaalisten olioiden ja niiden varjojen välinen suhde on vastaava kuin muotojen (ideoiden) ja niitä edustavien aistittavien, materiaalisten olioiden välinen suhde.


title: Platonilainen tietoteoria

text: Platon käyttää luolavertauksessa luolan seinälle heijastuvia varjoja vertauksena inhimillisestä aistimisesta. Luolaan kahlehditut vangit voivat katsella vain varjoja, jotka muodostuvat heidän selkänsä takana olevista nukeista, kun samoin heidän selkänsä takana olevan nuotion tuli valaisee niitä. Jos yksi vangeista vapautetaan, hän oppii, että hänen aiemmin havaitsemansa todellisuus olikin vain varjoja, ja nuket todellisempia. Jos hän astuu ulos luolasta, hän oppii, että ulkopuolella onkin todellisia asioita, joista nuket ovat vain jäljitelmiä. Näin mielipide korvautuu vähitellen tiedolla ja henkilö saavuttaa vähitellen suuremman tietämyksen todellisuudesta.


title: Platonilainen tietoteoria

text: Hyvä esimerkki siitä, kuinka Platon katsoi tiedon saamisen tapahtuvan, on esitettynä hänen opetuksessaan "rakkauden tikapuista". "Pidoissa" (210a-211b) "rakastaja" määritellään henkilöksi joka rakastaa, ja "rakkaus" määritellään haluksi, joka suuntautuu sellaiseen, jota henkilöllä ei vielä ole. Rakastaja nousee tikapuita poikkipuu kerrallaan edeten rakkauden perustavimmasta muodosta sen puhtaimpaan muotoon seuraavasti:Tieto kaikista muista asioista saadaan samalla tavalla edistymällä etsityn asian ensimmäisestä vaikutelmasta (tai varjosta) sen todelliseen muotoon eli etsittyyn asiaan itseensä. Nämä askelmat seuraavat samaa kuviota joka esiintyy sekä aurinkovertauksessa, vertauksessa jaetusta janasta että luolavertauksessa: edistyminen johdattaa meidät lähemmäksi ja lähemmäksi todellisuutta, kun jokainen askel selittää, miksi edellisen askeleen todellisuus oli vain suhteellista.


title: Niclas Alexandersson

text: Niclas Alexandersson (s. 29. joulukuuta 1971 Halmstad, Ruotsi) on ruotsalainen jalkapalloilija, pelipaikaltaan keskikenttäpelaaja.


title: Niclas Alexandersson

text: Alexandersson edusti urallaan Halmstadia ja IFK Göteborgia sekä Englannissa Sheffield Wednesdayta, Evertonia ja West Hamia.


title: Niclas Alexandersson

text: Alexandersson pelasi Ruotsin maajoukkueessa 109 ottelua ja teki seitsemän maalia vuosina 1993–2008. Hän on kuulunut Ruotsin joukkueeseen muun muassa vuoden 2000 EM-kisoissa, vuoden 2002 MM-kisoissa ja vuoden 2006 MM-kisoissa.


title: Daniel Andersson

text: Daniel Andersson (s. 28. elokuuta 1977, Borgeby, Ruotsi) on ruotsalainen jalkapalloilija, pelipaikaltaan puolustaja. Hänen isänsä Roy ja vanhempi veljensä Patrik ovat entisiä huippupelaajia.


title: Daniel Andersson

text: Andersson edusti pitkään Malmö FF:ää. Hän on edustanut urallaan Italiassa Baria, Veneziaa, Chievoa ja Anconaa.


title: Daniel Andersson

text: Andersson pelasi Ruotsin maajoukkuessa 74 ottelua ja teki yhden maalin vuosina 1997–2009. Hän on kuulunut Ruotsin joukkueeseen muun muassa vuoden 2000 EM-kisoissa, vuoden 2002 MM-kisoissa ja vuoden 2006 MM-kisoissa.


title: Anders Svensson

text: Anders Svensson (s. 17. heinäkuuta 1976 Göteborg, Ruotsi) on ruotsalainen jalkapalloilija, pelipaikaltaan hyökkäävä keskikenttäpelaaja.


title: Anders Svensson

text: Svensson edusti urallaan Elfsborgia sekä englantilaista Southamptonia.


title: Anders Svensson

text: Svensson lukeutui Ruotsin maajoukkueen vakionimiin. Hän on kuulunut Ruotsin joukkueeseen muun muassa vuoden 2002 MM-kisoissa, vuoden 2004 EM-kisoissa ja vuoden 2006 MM-kisoissa. Kaikkiaan hän pelasi 148 maaottelua, mikä on ruotsalaisista eniten. Maaottelumaaleja hän teki 21. Ensimmäisen maaottelunsa hän pelasi vuonna 1999 ja viimeisen vuonna 2013.


title: Petter Hansson

text: Carl Johan Petter Hansson (s. 14. joulukuuta 1976 Söderhamn, Ruotsi) on ruotsalainen jalkapalloilija, pelipaikaltaan puolustaja.


title: Petter Hansson

text: Hansson edusti muun muassa kotimaassaan Söderhamn FF:ää ja Halmstads BK:ta, Alankomaissa SC Heerenveeniä sekä Ranskan Ligue 1:ssä Stade Rennes'tä, jonka kapteeniksi hänet nimettiin kaudeksi 2008–2009.


title: Petter Hansson

text: Hansson pelasi Ruotsin maajoukkueessa 43 ottelua ja teki niissä kaksi maalia vuosina 2001–2009. Hän on kuulunut Ruotsin joukkueeseen muun muassa vuoden 2004 EM-kisoissa ja vuoden 2006 MM-kisoissa.


title: Hämeen Sosialidemokraatit

text: Hämeen Sosialidemokraatit on SDP:n piirijärjestö Hämeen vaalipiirissä, Kanta-Hämeen ja Päijät-Hämeen maakuntien alueella. Piirijärjestö perustettiin 8. joulukuuta 1906. Hämeen vaalipiiristä valittiin vuoden 2011 vaaleissa neljä sosiaalidemokraattista kansanedustajaa.


title: Virgin Group

text: Virgin Group on erikseen hallinnoitujen yritysten muodostama yhtymä, joista jokainen käyttää julkkismiljärdööri Sir Richard Bransonille kuuluvaa Virgin-brändiä. Ydinliiketoiminta-alueita ovat matkailu, viihde ja lifestyle, tosin yritys toimii myös useilla muillakin aloilla.


title: Virgin Group

text: Vaikka Bransonille kuuluukin kokonaan Virgin-brändin omistus- ja hallinta, yhtymään kuuluvien yritysten omistus- ja hallintorakenne vaihtelee. Kaikki Virgin-nimen alla toimivat yhtiöt ovat erillisiä kokonaisuuksia. Jotkut yhtiöt Branson omistaa kokonaan ja joistain ainoastaan vähemmistön. Välillä hän myös ainoastaan lisensoi brändin (esimerkiksi Virgin Radio). Virgin Group omistaa muun muassa Virgin Atlantic-, Virgin Blue-, Virgin America- ja Polynesian Blue -lentoyhtiöt ja Virgin Voyages -risteilyalusyhtiön.


title: Oriana Fallaci

text: Oriana Fallaci (29. kesäkuuta 1929 Firenze Italia – 15. syyskuuta 2006 Firenze Italia) oli italialainen toimittaja ja kirjailija. Hän asui viime vuodet ennen kuolemaansa New Yorkissa, mutta kuoli kotiseuduillaan Firenzessä, Italiassa 77 vuoden ikäisenä.


title: Oriana Fallaci

text: Fallaci nousi maineeseen toimittajana, jonka haastatteluista ei kukaan uskaltanut kieltäytyä. Hän oli uransa alkupuolella sotakirjeenvaihtajana Vietnamissa ja Libanonissa. Libanonista hän kirjoitti myös laajan kirjan. Fallaci on myös kirjoittanut uutistapahtumien ympärille kietoutuvia esseitä ja romaaneja.


title: Oriana Fallaci

text: Hänen haastattelemiaan maailmanpolitiikan huippunimiä olivat Israelin pääministeri Golda Meir, palestiinalaisjohtaja Jasser Arafat, Iranin ajatollah Ruhollah Khomeini, Yhdysvaltojen ulkoministeri Henry Kissinger ja Argentiinan sotilasjuntan johtaja Leopoldo Galtieri.


title: Oriana Fallaci

text: Uransa alkupuolella Fallaci kävi Suomessa markkinoimassa kirjaansa.


title: Oriana Fallaci

text: Siirryttyään eläkkeelle Fallacista tuli äänekäs Islamin vastustaja. Fallacin tavaramerkiksi muodostunut rohkeus sai uusia ulottuvuuksia ja uusia kuulijoita, kun hän vuosia hiljaisuuden jälkeen alkoi puhua Islamin vaaroista. Muutama viikko New Yorkin World Trade Centerin tuhon jälkeen, syksyllä 2001 hän julkaisi pamfletin La rabbia e l'orgoglio (Raivo ja ylpeys). Kirjaa myytiin Italiassa yli miljoona kappaletta, mutta se herätti syytöksiä rasismista ja vihan lietsonnasta muslimeja vastaan. Pamfletissa Fallaci kirjoitti että Muslimit "lisääntyvät kuin rotat" ja sanoi että "Allahin lapset viettävät aikaansa takapuoli pystyssä, rukoillen viisi kertaa päivässä".


title: Oriana Fallaci

text: Vuonna 2004 ilmestyi kirja La forza della ragione (Järjen voima), jossa Fallaci lanseerasi käsitteen ""Eurabia"" ja sanoi, että maanosa on myynyt itsensä ja myy itseään viholliselle kuin prostituoitu. Italiassa ja Sveitsissä Fallacia syytettiin kiihottamisesta uskonryhmä vastaan.


title: Lamppu

text: Lamppu voi tarkoittaa seuraavia:Esimerkkejä:


title: Harri Ylönen

text: Harri Ylönen (s. 21. joulukuuta 1971 Kuopio) on suomalainen jalkapallovalmentaja ja entinen jalkapalloilija. Pelipaikaltaan hän oli vasen laitapuolustaja, mutta kykeni pelaamaan myös keskellä. Hän toimi viimeksi kasvattajaseuransa Kuopion Palloseuran apuvalmentajana.


title: Harri Ylönen

text: Ylönen edusti Veikkausliigassa Kuopion Palloseuraa kausina 1991–92, 2007–09 sekä Hakaa kausina 1993–98, 2002–04 ja 2006. Hän saavutti Hakan riveissä kolme Suomen mestaruutta ja kaksi Suomen Cupin voittoa. Veikkausliigassa Ylönen pelasi yhteensä 278 ottelua, joissa maaleja kertyi 18. Mitaleita Ylöselle kertyi kaikkiaan kuusi. Suomen maajoukkueessa hän esiintyi 45 kertaa.


title: Harri Ylönen

text: Ulkomailla Ylönen edusti norjalaista SK Brannia vuosina 1999–2001 ja saksalaista Sportfreunde Siegeniä vuosina 2005–2006. Norjassa Ylönen voitti pronssia ja hopeaa, Saksassa hän puolestaan saavutti nousun 2. Bundesliigaan.


title: Harri Ylönen

text: Ylönen valittiin lokakuussa 2009 Veikkausliigan 20-vuotistähdistöjoukkueeseen.


title: Markus Lehtinen

text: Markus Lauri Kristian Lehtinen (s. 11. joulukuuta 1959 Helsinki) on suomalainen pianisti ja kapellimestari sekä Sibelius-Akatemian oopperakoulutuksen professori. Hän on johtanut oopperaa ja balettia myös Saksassa.


title: Markus Lehtinen

text: Lehtinen suoritti 1985 Sibelius-Akatemiassa diplomit pianonsoitossa Meri Louhoksen ja orkesterinjohdossa Jorma Panulan oppilaana. Hän opiskeli myös sävellystä Aulis Sallisen ja Einojuhani Rautavaaran johdolla. Hän voitti Tukholmassa 1987 Pohjoismaisen kapellimestarikilpailun ja kiinnitettiin Kööpenhaminan kuninkaalliseen oopperaan kapellimestariksi 1988–1993. Lehtinen on ollut kiinnitettynä Suomen Kansallisoopperassa 1985–1988 ja 1992–1997 ja sen jälkeen aiemmin vierailevana kapellimestarina. Jyväskylä Sinfonian ylikapellimestarina Markus Lehtinen toimi vuosina 1999–2002 ja hän oli myös Malmön sinfoniaorkesterin päävierailija. Hän järjesti mestarikursseja Kim Borgin kanssa ja on pitänyt kapellimestarikursseja muualla Pohjoismaissa. Sibelius-Akatemian professorina hän on ollut vuodesta 2004 lähtien.


title: Markus Lehtinen

text: Lehtinen on toiminut myös liedpianistina ja levyttänyt muun muassa Finlandia Recordsille ja Ondinelle, jolle hän on levyttänyt muun muassa Einojuhani Rautavaaran "Aleksis Kivi" -oopperan.


title: Markus Lehtinen

text: Vuonna 2012 hän debytoi Wienin valtionoopperan kapellimestarina. Kansallisoopperassa hän johtanut viimeksi vuonna 2006 "Lokin".


title: Kapellimestari (täsmennyssivu)

text: Kapellimestari voi tarkoittaa:


title: Otto Wilhelm Klinckowström

text: Otto Wilhelm Klinckowström (10. joulukuuta 1778 Tukholma Ruotsi – 27. tammikuuta 1850 Helsinki) oli ruotsalaissyntyinen mutta Suomeen myöhemmin muuttanut kenraaliluutnantti, todellinen salaneuvos, hovimestari, vapaaherra ja taiteenkerääjä.


title: Otto Wilhelm Klinckowström

text:
Klinckowströmin vanhemmat olivat ruotsalainen ylimarsalkka, valtakunnanherra, vapaaherra Ture Leonard Klinckowström (1735–1821) ja hänen toinen puolisonsa Hedvig Eleonora von Fersen (1753–1792). Hänestä tuli vänrikki 11-vuotiaana 1790, luutnantti 1795 ja ratsumestari 1803. Klinckowström osallistui Ruotsin Pommerissa käytyyn sotaan 1805–1806 ja Suomen sotaan Ahvenanmaalla 1808–1809. Hänestä tuli vuonna 1809 ensin kuningatar Fredrika Dorotean todellinen kamariherra ja sitten everstiluutnantiksi ylennettynä kuningas Kustaa IV Aadolfin yliadjutantti. Klinckowström erotettiin kuitenkin jo 1810 Ruotsin armeijan palveluksesta ja hän asui sitten vuoteen 1816 saakka Italiassa.
Klinckowström muutti Suomeen 1816 englantilaisen vaimonsa Sara Cuthbert-Brooken (vuoteen 1803 eversti Thomas Brooken puoliso), tytärpuolensa Louisen (1801–1865) ja poikansa Artur Vilhelmin kanssa perittyään äidiltään Vuojoen kartanon. Hän oli Suomen kenraalikuvernöörinä 1831–1855 toimineen ruhtinas Aleksandr Menšikovin ystävä, mikä helpotti Suomeen asettumista. Hän nousi senaattiin ja pääsi muihinkin merkittäviin tehtäviin ohi virkahierarkian. Hänelle myönnettiin H. M. Keisarin hovin hovimestarin arvonimi 7. kesäkuuta 1847. Hän oli Senaatin jäsen vuosina 1825–1847. Senaatissa Klinckowström esiintyi virkavaltaisesti ja suomalaisuuspyrkimysten vastustajana.


title: Otto Wilhelm Klinckowström

text: Klinckowström omisti Vuojoen kartanon Eurajoella vuosina 1816−1829 ja Anjalan kartanomaatilan 1843−1847. Hän rakennutti Helsinkiin Elisabetintorin varrelle uusgoottilaistyylisen palatsin johon liittyi suuri puutarha. Klinckowströmin kuoltua palatsi lunastettiin valtiolle ja siihen siirtyi 1850 Helsingin junkkarikoulu jossa opetettiin venäläisessä jalkaväkidivisioonassa palvelelleille suomalaisille aliupseereille ja upseerikokelaille sotilasaineita sekä venäjän kieltä. Entinen palatsirakennus purettiin 1880-luvun alussa kun paikalle rakennettiin Uudenmaan tarkk'ampujapataljoonan kasarmit.


title: Otto Wilhelm Klinckowström

text: Klinckowströmiä pidettiin virkavaltaisena suomen kielen aseman parantamisen vastustajana. Häntä on luonnehdittu seuraavin sanoin:


title: Otto Wilhelm Klinckowström

text: Klinckowströmin poika ensimmäisestä avioliitosta 1810 Sara Cuthbert-Brooken (1772–1838) kanssa oli kenraalimajuri, vapaaherra Artur Vilhelm Klinckowström (1807–1860) ja tytär toisesta avioliitosta 1840 Elisabeth Vilhelmina Barbara Krausen (1815–1890) kanssa kirjailija, vapaaherratar Helena Hedvig Klinckowström (1850–1925) joka käytti kirjailijanimeä "Edvige Fersi".


title: Otto Wilhelm Klinckowström

text: Klinckowströmin taidekokoelma karttui hitaasti perityistä sukumuotokuvista. Klinckowströmin kuoleman jälkeen osa kokoelmasta siirtyi Suomen Taideyhdistykselle, joka sai vuonna 1868 virallisen aseman. Kokoelman omistaa nykyisin Valtion taidemuseo, ja teoksia on ollut näytteillä Sinebrychoffin taidemuseossa Helsingissä.


title: Otto Wilhelm Klinckowström

text: Kokoelma koostui maisemista, muotokuvista, asetelmista, interiööreistä ja mytologisista ja uskonnollisista maalauksista. Kokoelman merkittävimpiä töitä on Lucas Cranachin "Nuoren naisen muotokuva" (1525). Muita merkittäviä töitä ovat Dirck van Delenin "Kirkon sisäkuva" (1642), Hieronymus Francken II:n "Taiteenystäviä galleriassa" ja Godfriedt van Bochouttin asetelmat (1661). Kokoelma on pääosin keskieurooppalaista alkuperää. Pohjoismaisia taiteilijoita edustavat Carl Johan Fahlcrantz, Pehr Nordquist ja Alexander Lauréus.


title: Mikko Paatelainen

text: Mikko Paatelainen (s. 24. marraskuuta 1980 Valkeakoski) on entinen suomalainen jalkapalloilija. Hän oli pelipaikaltaan hyökkääjä.


title: Mikko Paatelainen

text: Paatelainen aloitti uransa Valkeakosken Hakassa ja Veikkausliiga-tasolla hän on edustanut myös Atlantis FC:tä, AC Allianssia, FC KooTeePeetä ja FF Jaroa.


title: Mikko Paatelainen

text: Kauden 2004 Paatelainen pelasi FC KooTeePeessä lainasopimuksella AC Allianssista. Hän siirtyi kauden jälkeen skotlantilaisseuraan Aberdeen FC, josta palasi vuonna 2005 Veikkausliigaan Pietarsaaren Jaroon. FF Jarossa Paatelainen teki syyskaudella 2005 pelaamassaan kymmenessä ottelussa kahdeksan maalia. Hän pääsi liigahistoriaan tekemällä ennätykselliset viisi maalia yhdessä ottelussa entistä seuraansa FC KooTeePeetä vastaan. Tammikuussa 2006 Paatelainen siirtyi lainalle skotlantilaiseen Cowdenbeathiin, josta palasi Jaroon maaliskuussa 2006. Turun Palloseuraa hän edusti vuodet 2007–2009. IFK Mariehamniin hän siirtyi joulukuussa 2009. Talvikaudella 2011 hän sai vakavan polvivamman ja joutui tämän vuoksi lopettamaan pelaajauransa.


title: Mikko Paatelainen

text: Hänen isänsä Matti Paatelainen sekä veljensä Mika-Matti ”Mixu” Paatelainen ja Markus Paatelainen ovat myös tunnettuja jalkapalloilijoita.


title: Vytautas Lukočius

text: Vytautas Lukočius on liettualainen kapellimestari. Hän opiskeli kotimaassaan konservatoriossa pianonsoittoa ja orkesterinjohtoa. Vuosina 1999–2002 hän opiskeli Suomessa Sibelius-Akatemiassa. Vuosina 2000–2004 hän oli Liettuan kansallisen sinfoniaorkesterin avustava kapellimestari. Hän vierailee usein Suomessa, muun muassa Turussa ja Kotkassa, yleensä johtamassa operetteja tai muuta kevyempää klassista musiikkia.


title: Vytautas Lukočius

text: Marraskuussa 2006 Lukočius voitti ensimmäisen palkinnon kolmannessa Jorma Panula -kapellimestarikilpailussa Vaasassa.


title: Vytautas Lukočius

text: Vuodesta 2016 alkaen Lukočius on Lappeenrannan kaupunginorkesterin taiteellinen johtaja.


title: Sotilaskapellimestari

text: Sotilaskapellimestari on erikoisupseeri, joka toimii Suomen puolustusvoimissa sotilasmusiikkialan johtotehtävissä.


title: Sotilaskapellimestari

text: Tehtävät ovat musiikkiupseerin virkoja (soittokunnan päällikkökapellimestari tai kapellimestari). Sotilaskapellimestariksi voidaan nimittää sotilaskapellimestariopinnot (Musiikin Maisteri) suorittanut henkilö. Opinnot suoritetaan Taideyliopiston Sibelius-Akatemiassa, Sekä Puolustusvoimien sotilasmusiikkikoulussa.


title: Sotilaskapellimestari

text: Vuonna 1919 Puolustusvoimien joukko-osastot saivat uudet nimet. Tällöin Soittokuntien kapellimestarit saivat ensimmäiset musiikkiupseerin arvot ja keväällä 1920 soittokuntien kapellimestarit pitivät ensimmäisen yhteisen kokoontumisen. Musiikkiupseerit toimivat tuolloin isojen soittokuntien kapellimestareina. Pienempien soittokuntien johtajina toimivat vääpelin arvoiset henkilöt.


title: Sotilaskapellimestari

text: Puolustusvoimien ylikapellimestarina toimii henkilö, joka on aikaisemmin ollut päällikkönä eri soittokunnissa ja omaa pitkän kokemuksen sotilasmusiikkialalta. Ylikapellimestari johtaa kaikkia puolustusvoimien soittokuntia pääesikunnasta käsin.


title: Sotilaskapellimestari

text: Puolustusvoimien ylikapellimestareina ovat toimineetMuita Puolustusvoimien kapellimestareita ovat muiden muassa


title: Infernum

text: Infernum on Puolan Wrocławissa vuonna 1992 perustettu black metal -yhtye.


title: Infernum

text: Infernumin ensimmäinen demo oli "The Dawn Will Never Come" (1993). Muutaman kuukauden päästä julkaistiin toinen, "Damned Majesty". Vuonna 1994 ilmestyi ensimmäinen täyspitkä albumi "Taur-Nu-Fuin". Sittemmin yhtyeen aktiivisuus hiipui, mutta se perustettiin uudelleen 2002.


title: Infernum

text: Laulaja-kitaristi Grzegorz Jurgielewicz teki itsemurhan huhtikuussa 2004. Yhtye päätti kuitenkin jatkaa. Se solmi lokakuussa 2005 levytyssopimuksen Sound Riot Recordsin kanssa, ja helmikuussa 2006 ilmestyi uusi albumi "The Curse".


title: Kari Kuuva

text: Kari Olavi Kuuva (20. helmikuuta 1946 Tampere – 21. marraskuuta 2018 Riihimäki) oli suomalainen laulaja, säveltäjä ja sanoittaja.


title: Kari Kuuva

text: Tampereella syntyneen Kari Kuuvan perhe muutti Helsinkiin vuonna 1963 isän saatua uuden työpaikan. Hän opiskeli Helsingin Normaalilyseossa, mutta erosi koulusta jo seuraavana keväänä. Kuuva työskenteli mainospiirtäjänä soitten Willy and The Wanderers -yhtyeessä ja laulaen folktriossa Raili Leppälän ja Riitta Forssin kanssa. Heidän kanssaan Kuuva julkaisi kaksi singleä, joista jälkimmäisen b-puoli ”Tango Pelargonia” nousi hitiksi vuonna 1964. Kuuvan yhtye julkaisi useita singlejä ja soitti muun muassa The Rolling Stonesin lämmittelijänä Yyterin juhannusjuhlilla 1965. Samalla hän teki myös kappaleita muille artisteille. Vuonna 1970 Kuuva esiintyi Tapio Suomisen esikoiselokuvassa "Narrien illat" yhdessä iskelmälaulaja Markku Suomisen kanssa. Ensimmäisen oman albuminsa hän julkaisi vasta 1974.


title: Kari Kuuva

text: Kuuvan tekemiä menestyskappaleita ovat muun muassa Jarno Sarjasen levyttämät kantrikappaleet ”Nukkekoti” (1968) ja ”Pienen pojan haaveet” (1971) Sammy Babitzinin vuoden 1972 Syksyn sävel -voittokappale ”Daa-da daa-da” sekä Frederikin ”Jos jotain yrittää (Harva meistä on rautaa)” (1970). Myöhemmästä tuotannosta menestystä on saavuttanut esimerkiksi Meiju Suvaksen ”Pure mua” -hitin tekstisuomennos vuodelta 1991.


title: Kari Kuuva

text: Kari Kuuva kuoli keuhkosyöpään marraskuussa 2018.


title: Ferenc Fricsay

text: Ferenc Fricsay (9. elokuuta 1914 Budapest, Itävalta-Unkari – 20. helmikuuta 1963 Basel, Sveitsi) oli arvostettu unkarilainen kapellimestari.


title: Ferenc Fricsay

text: Fricsay teki nopean nousun kuuluisuuteen. Hän johti ensimmäisen kerran orkesteria 15-vuotiaana. Fricsaystä tuli vuonna 1949 juuri muodostettun saksalaisen RIAS-sinfoniaorkesterin ja vuonna 1954 Houstonin sinfoniaorkesterin ohjaaja. Hän vietti suurimman osan elämästään 1950-luvulta lähtien Saksassa Baijerin osavaltion oopperan ja uudestaan Berliinissä RIASin, Deutsche Oper Berlinin ja Berliinin filharmonikkojen johtajana. Hän levytti Deutsche Grammophon -levy-yhtiölle 50-luvulta kuolemaansa asti.


title: Ferenc Fricsay

text: Fricsayn viimeiseksi konsertiksi pidettiin 7. joulukuuta 1961, jolloin hän johti Lontoon filharmonista orkesteria Ludwig van Beethovenin seitsemännessä sinfoniassa. Fricsay kärsi läpi elämänsä sairauksista ja kuoli Sveitsissä syöpään 48-vuotiaana.


title: Obtest

text: Obtest on liettualainen black metal -yhtye. Se perustettiin Vilnassa 1992.


title: Obtest

text: Obtest on julkaissut tähän mennessä neljä täyspitkää studioalbumia: "Tūkstantmetis" (1997), "Auka seniems Dievams" (2001), "Iš kartos į kartą" (2005) ja "Gyvybės medis" (2008). Yhtyeen sanoitukset ovat lähes yksinomaan liettuaksi, mutta jotakin materiaalia on julkaistu myös englanniksi.


title: Obtest

text: Obtest on osallistunut vuosina 2000 ja 2002 kahdelle Euroopan-kiertueelle ja esiintynyt kotimaansa lisäksi Saksassa, Suomessa, Alankomaissa, Sloveniassa, Venäjällä, Virossa ja Latviassa.


title: Sigurd II Munn

text: Sigurd II Munn ("Sigurd Haraldsson", 1133–1155) oli Norjan kuningas 1136–1155. Sigurd oli Harald Gillen ja Tora Guttormsdottirin poika. Sigurd tuli kuninkaaksi vuonna 1136 isänsä Haraldin murhan jälkeen, ollessaan vasta kolmivuotias. Samaan aikaan myös hänen nuorempi veljensä Inge valittiin kuninkaaksi. Lapsikuninkaiden ollessa alaikäisiä sijaishallitsijoina olivat Tjostulv Åleson, Gregorius Dagsson ja Erling Skakke.


title: Sigurd II Munn

text: Sigurdin hallintokauden alkua leimasivat taistelut Sigurd Slembeä ja Maunu Sokeaa vastaan. Heidät lyötiin vuonna 1139, jonka jälkeen seurasi muutaman vuoden rauhallinen aika. Vuonna 1142 Sigurdin ja Ingen veli Östen saapui Irlannista, ja hänet hyväksyttiin heidän kanssahallitsijakseen. Vuonna 1152 maassa vieraili paavin legaatti Nicholas Breakspear (tuleva paavi Hadrianus IV), jonka aloitteesta Norjasta muodostettiin oma arkkihiippakuntansa, keskuksenaan Nidaros. Veljesten välille alkoi kehittyä jännitteitä, ja vuonna 1155 he kokoontuivat Bergeniin sopiakseen vallanjaosta. Yksi Sigurdin henkivartijoista surmasi neuvottelujen välillä Ingen henkivartijan. Gregorius Dagsson neuvoi silloin Ingeä surmaamaan veljensä, ja 6. helmikuuta 1155 Ingen miehet tappoivat Sigurdin Bergenissä.


title: Sigurd II Munn

text: Kaikki lapset syntyivät avioliiton ulkopuolella.


title: Vueling Airlines

text: Vueling Airlines on espanjalainen halpalentoyhtiö. Yhtiö lentää Espanjan sisäisiä lentoja sekä lentoja Espanjasta muualle Eurooppaan. Sen päätukikohtana on Barcelonan lentoasema ja muita solmukohtia ovat Valencian ja Madridin lentoasemat. Yhtiö aloitti toimintansa 2004 ja siihen sulautettiin vuonna 2009 toinen espanjalainen halpalentoyhtiö Clickair. Yhtiön osakekannasta noin 46 prosenttia on Iberian omistuksessa.


title: Vueling Airlines

text: Toukokuussa 2013 yhtiö aloitti lennot Barcelonan ja Helsingin välillä.


title: Vueling Airlines

text: Yhtiön laivasto käsitti Maaliskuu 2013 2 kpl Airbus A319-100 ja 53 kpl Airbus A320-200-koneita ja se lensi 103 kohteeseen.


title: Luettelo ratamoottoripyöräilyn 500-kuutioisten MM-sarjaa johtaneista kuljettajista

text: Tässä on luettelo kuljettajista, jotka ovat jossain vaiheessa tietyllä kaudella keränneet eniten pisteitä ratamoottoripyöräilyn "kuninkuusluokassa" eli 500-kuutioisissa sekä myöhemmin sen tilalle tulleessa MotoGP-luokassa. HUOM! Esimerkiksi 7. solussa Umberto Masetti oli MM-sarjan johdossa vuosien 1950–1951 välissä ja piti paikkaa hallussaan 28 + 8 pisteellä, eli keräsi mestaruuteen tarvittavat 28 pistettä 1950 ja täydet 8 pistettä kauden 1951 avauskilpailusta, Espanjan TT-ajoista.


title: Ian Levine

text: Ian Levine (s. 22. kesäkuuta 1953 Blackpool, Englanti) on englantilainen lauluntekijä, musiikkituottaja ja DJ.


title: Ian Levine

text: Levine tunnetaan parhaiten hänen työstään pop-, soul-, disko- ja Hi-NRG-musiikin parista. Hän ja toinen laulunkirjoittaja Fiachra Trench kehittivät osaltaan Hi-NRG-genreä kirjoittamalla ja tuottamalla kappaleet "So Many Men So Little Time" (Miquel Brown) ja "High Energy" (Evelyn Thomas). 1980- ja 1990-luvuilla hän miksasi useita pop-dance-hittejä artisteille kuten Pet Shop Boys, Erasure, Kim Wilde, Bronski Beat, Bananarama, Tiffany, Dollar, Hazell Dean ja perusti omia yhtyeitään: Seventh Avenue ja Bad Boys Inc. Hän myös kirjoitti ja tuotti brittiläiselle poikabändille Take That ja The Pasadenasille. Lisäksi hän on tehnyt moniin TV-ohjelmiin tunnusmusiikkia: "Discomania", "Gypsy Girl", "ITV Celebrity Awards Show", "Christmasmania" ja "Abbamania".


title: Ian Levine

text: Aiemmin urallaan hän oli DJ:nä Blackpool Meccassa ja alkoi keräillä soul-, R&B- ja northern soul-vinyylilevyjä. 1970-luvun puolivälissä hän oli innostunut myös diskosta ja kehitti sitä myöhemmin Hi-NRG-gendreksi.


title: Ian Levine

text: Levine työskenteli myös vakituisesti DJ:nä Lontoon tunnetussa homoseksuaalien suosimassa yökerhossa Heaven, joka oli vastaus New Yorkin yökerholle The Saint.


title: Ian Levine

text: Vuonna 1987 Levine alkoi levyttää entisille Motown-artisteille. Vuonna 1989 projekti oli kasvanut suuriin mittoihin ja 60 entistä Motown-tähteä kerääntyi Hitsville-rakennuksen eteen Detroitissa, mikä keräsi paljon mediahuomiota ja asiasta mainittiin yli 40 yhdysvaltalaisessa uutislähetyksessä ja keskusteluohjelmassa. Motorcity Records pantiin alulle. Kun projekti päättyi 1990-luvun puolivälissä, 108 entistä Motown-laulajaa oli levyttänyt yhteensä 850 kappaletta. Kaikkein suosituin single oli artistilta, joka ei ollut levyttänyt 23 vuoteen, Frances Nero. Hänen kappaleensa "Footsteps Following Me" oli Levinen ja Ivy Jo Hunterin kirjoittama. Jälkimmäinen nimi löytyy myös Martha & the Vandellasin hitin "Dancing In The Street" -takaa.


title: Matti Pitko

text: Matti Pitko (s. 18. syyskuuta 1942 Valkeakoski) on vapaa toimittaja, Aamulehden kolumnisti ja pakinoitsija.


title: Matti Pitko

text: Matti Pitko kirjoitti ylioppilaaksi Valkeakosken yhteiskoulusta ja opiskeli Tampereen yliopistossa toimittajatutkintoa.


title: Matti Pitko

text: Hän oli Valkeakosken Sanomien toimittaja 1965–1968, Tampella-Tamrockin tiedotuspäällikkö, Tamrock Newsin päätoimittaja 1969–1976, Suomen Työnantajain keskusliitossa STK:ssa toimittajana 1976-78, tamperelaisen Aamulehden politiikan toimittaja vuodesta 1978–2011, Helsingin toimituksen ja ajankohtaistoimituksen esimies 1989-1998, erikoistoimittaja 1998-2011. Nykyään hän on Aamulehden vapaa toimittaja, kolumnisti ja pakinoitsija. Hän oli myös Julkisen sanan neuvoston jäsen 1993–1996.


title: Matti Pitko

text: Pitko on pelannut jalkapalloa SM-sarjassa (nykyisessä liigassa) Hakassa , Kiffenissä ja Ilves-Kissoissa, muissa sarjoissa Tampellan Palloilijoissa ja Toijalan Pallossa. Pelasi A-maajoukkueessa, B- maajoukkueessa, nuorten ja poikien maajoukkueissa 1960-67. Suomen mestari 1962 ja 1965. Hopeaa 1963, pronssia 1961 ja 1966. Hän on Toijalan Pallon Killan perustajajäsen vuodelta 2003.


title: Matti Pitko

text:
Hän asuu Hämeenkyrössä puolisonsa toimittaja Pirkko Pitkon (o.s. Raipala) kanssa. Heillä on yhteensä neljä lasta ja viisi lastenlasta. Näytteli jalkapalloilijaa viimeisessä Turhapuro-elokuvassa 2004. Yle TV2:n Tuomio-sarjassa tuomarina. Taidenäyttelyt Hämeenkyrön Maisemakahvilassa 2007–2018. Yhteisnäyttely pilapiirtäjä Juha Sihdon kanssa Aamulehdessä 2017.
Pitkolta ilmestyi muistelmateos "Puolikarkeat muistelmat" syksyllä 2013.


title: Kari Kuuva – Parhaat

text: Kari Kuuva – Parhaat on suomalaisen laulajan Kari Kuuvan kokoelma-albumi. Se julkaistiin 1994.


title: Trident (selainmoottori)

text: Trident (tunnetaan myös nimellä MSHTML) on Internet Explorerin selainmoottori. Trident esiteltiin 4. lokakuuta 1997 Internet Explorerin 4.0-versiossa. Trident on ollut käytössä jatkuvasti ja se on myös Internet Explorer 7:n selainmoottori.


title: Trident (selainmoottori)

text: Trident kehitettiin alusta alkaen komponentiksi, joka olisi helppo sisällyttää ohjelmistoihin lisäämällä mshtml.dll:n projektiin.


title: Trident (selainmoottori)

text: Microsoftilla on myös toinen selainmoottori, Tasman, jota on käytetty Internet Explorerin Macintosh-versiossa.


title: Ajopäiväkirja (albumi)

text: Ajopäiväkirja on suomalaisen laulajan Kari Kuuvan studioalbumi. Se julkaistiin 1991.


title: Allāhu akbar

text: Allāhu akbar (), johon viitataan myös termillä "takbīr" () (johdettu sanan "ʾakbar" juurikonsonanteista k-b-r), on arabiankielinen lause, joka tarkoittaa ”Jumala on suurempi” tai ”Jumala on suurin”. Kyseinen lause liittyy islamin viisi kertaa päivässä tehtävään rukoukseen. Lause on islamilaisessa kulttuurissa hyvin yleinen, ja sitä käytetään myös suoraan uskontoon liittymättömissä tilanteissa. Länsimaissa lause liitetään usein ääri-islamismiin, sillä jihadistit käyttävät lausetta taisteluhuutona sekä moraalin kohottamiseen.


title: Allāhu akbar

text: Lausahdus tunnettiin myös aikana ennen islamin profeetta Muhammedia. Monijumalaiset (pakanat) tarkoittivat huudolla "Allāhu ʾakbar" sitä, että Allah on suurempi kuin yksikään muu jumala, jota Arabian niemimaalla palvottiin. Allah oli tuolloin yleisnimike Kuun jumala Hubalille, joka oli arabialaisen pantheonin ylijumala. Mekassa sijaitsevassa Kaabassa ja sen ympärillä oli aikana ennen islamia 360 erilaista mies- tai naispuolista jumalpatsasta, joiden joukossa Musta kivi edusti Kuun jumalaa.


title: Jaakko Borg

text: Jaakko Grels Borg (20. syyskuuta 1927 Helsinki – 15. lokakuuta 2005 Helsinki) oli suomalainen muusikko, säveltäjä ja levytuottaja. Borg toimi 1950-luvun alusta alkaen Musiikki-Fazerilla studiopäällikkönä, vastaten useiden levytysten sovituksista. Hän myös ideoi MTV3:n "Syksyn sävel" -ohjelman vuonna 1968. Tunnettuja Borgin sävellyksiä ovat muun muassa ”Uudelleen jos luokses tulla voisin”, ”Kevätunta” ja ”Kuulen sydämen ääntä”. Borg teki paljon sovituksia venäläisistä kansanlauluista.


title: Jaakko Borg

text: 1970-luvulta lähtien Borg alkoi keskittyä enemmän taidemusiikkiin, ja tuotti muun muassa ensimmäiset kokonaiset suomalaiset oopperaäänitteet. Hän toimi tuolloin Finlandia Records -yhtiön taiteellisena johtajana ja jatkoi tehtävässä 1980-luvun lopulle. Finlandia Recordsin tuotantopäällikkönä Jaakko Borgin jälkeen jatkoi Jari Tiessalo, joulukuusta 1990 aina kevääseen 2004 asti, jolloin Warner Musicin levypuolen ulkomaisten omistajamuutosten jälkeen levymerkin aktiivinen ja säännöllinen julkaisutoiminta lopetettiin.


title: Jaakko Borg

text: Borgille myönnettiin valtion säveltaidepalkinto vuonna 1985, Suomen Leijonan ritarimerkki vuonna 1987, Sibelius-mitali vuonna 1988 ja levytuottajien kunniapalkinto Kultainen Emma vuonna 1997.


title: Jaakko Borg

text: Jaakko Borgin veljiä olivat oopperalaulaja Kim Borg ja arkkitehti Olli Borg.


title: Offenbach am Main

text: Offenbach am Main, lyhyemmin Offenbach, on kaupunki Hessenin osavaltiossa, Saksassa. Offenbach sijaitsee Mainjoen varrella Frankfurt am Mainin kaakkoispuolella ja on osa Reinin-Mainin metropolialuetta. Kaupungissa on arviolta 123 734 asukasta (vuonna 2015) ja sen pinta-ala on 44,89 neliökilometriä.


title: Offenbach am Main

text: Offenbach mainitaan kirjallisissa lähteissä ensimmäisen kerran vuonna 977. 1800-luvulla teollisuuden kasvaessa voimakkaasti koko Saksassa Offenbachin asukasluku lähti nopeaan nousuun. Kaupunki oli myös aikoinaan Saksan nahkateollisuuden keskus, ja tuosta ajasta kaupungissa on vielä muistona Saksan nahkamuseo. Kaupungissa myös järjestetään kansainvälisiä nahkamessuja.


title: Offenbach am Main

text: Kaupunkirautatieverkosto Reinin-Mainin S-Bahn kattaa Offenbachin kaupungin.


title: Kokonainen funktio

text: Funktioteoriassa kokonainen funktio on holomorfinen funktio koko kompleksitasossa. Tyypillisiä esimerkkejä kokonaisesta funktioista ovat polynomit, eksponenttifunktio sekä kokonaisten funktioiden summat, tulot ja yhdisteet. Jokainen kokonainen funktio voidaan esittää kaikkialla suppenevan potenssisarjan avulla.


title: Kokonainen funktio

text: Huomaa, että kokonaisella funktiolla voi olla singulariteetti tai jopa oleellinen singulariteetti laajennetun kompleksitason äärettömyyspisteessä. Jälkimmäisessä tapauksessa funktiota kutsutaan transsendenttiseksi kokonaiseksi funktioksi. Liouvillen lauseesta seuraa, että funktio, joka on kokonainen koko Riemannin pallolla, on vakio.


title: Kokonainen funktio

text: Liouvillen lause antaa tärkeän kokonaisia funktioita koskevan tuloksen: Rajoitettu kokonainen funktio on vakio. Tätä ominaisuutta voidaan käyttää algebran peruslauseen todistukseen. Picardin lause on merkittävä yleistys Liouvillen lauseesta: ei-vakio kokonainen funktio saa jokaisen kompleksiarvon korkeintaan yhtä lukuun ottamatta. Jälkimmäisestä poikkeuksesta on esimerkkinä eksponenttifunktio, joka ei saa arvokseen nollaa missään pisteessä.


title: Knives Out (albumi)

text: Knives Out on Jermainen esikoisalbumi. Se ilmestyi 6. syyskuuta 2006. Levyn tuotti, äänitti ja miksasi Antto Tuomainen, ja masteroi Svante Forsbäck. Äänitys tapahtui huhti-kesäkuun 2006 aikana. Kappaleesta "The Snipers" julkaistiin single, joka sijoittui Suomen virallisen singlelistan sijalle 8. Kappaleen albumiversio on miksattu ja masteroitu uudelleen, ja demoilta löytyvät Boston Massacre ja Goodbye Sign on äänitetty kokonaan uudestaan.


title: William Brade

text: William Brade (1560 – 26. helmikuuta 1630) oli englantilainen säveltäjä, viulisti ja viola da gamban soittaja. Hän vaikutti myöhäisen renessanssin ja varhaisen barokin ajalla. Suurimman osan ammattiurastaan hän vietti Saksassa.


title: William Brade

text: William Brade lähti vuoden 1590 tienoilla kotimaastaan Saksaan. Hän työskenteli muun muassa Brandenburgissa ja vuosina 1594–1596 Kristian IV:n palveluksessa Tanskassa. Vuodet 1606–1608 hän vietti Bückeburgissa ja vuodet 1608–1610 Hampurissa. Vuonna 1610 hän palasi Bückeburgiin. Hän vietti viimeiset vuotensa Hampurissa, eikä hänen tiedetä enää palanneen Englantiin.


title: William Brade

text: Suurin osa William Braden musiikista on jousisoittimille sävellettyä tanssimusiikkia. Hänen varhaisemmassa tuotannossaan, kuten vuonna 1609 Hampurissa julkaistussa kokoelmassa, on vaikutteita englantilaisesta musiikista, kuten Peter Philipsin ja John Dowlandin tuotannosta. Myöhemmin hän otti mallia italialaisesta musiikista ja sävelsi muun muassa canzonan.


title: Osnabrück

text: Osnabrück on kaupunki Saksan luoteisosassa Ala-Saksin osavaltiossa. Se sijaitsee Hasejoen varrella, Teutoburgin metsän ja Wiehengebirgen matalan vuorijonon välissä. Kaupungissa on arviolta 162 403 asukasta (vuonna 2015), ja sen pinta-ala on 119,79 neliökilometriä.


title: Osnabrück

text: Frankkien kuningas Kaarle Suuri perusti Osnabrückin vuoden 780 tienoilla. Hieman ennen vuotta 803 Osnabrückista tuli piispanistuimen keskus. Vuonna 889 kuningas Arnulf antoi sille kaupankäynti-, tulli- ja rahanlyöntioikeudet. Kaupunginoikeudet Osnabrückille myönnettiin vuonna 1171, ja samoihin aikoihin kaupunki oli myös tärkeä hansakaupunki.


title: Osnabrück

text: Osnabrückin junaturmassa tammikuussa 1918 kuoli kaksitoista suomalaista jääkäriä.


title: Osnabrück

text: Osnabrück on yliopistokaupunki: Siellä sijaitseva Osnabrückin yliopisto on perustettu vuonna 1974. Yliopistolla on noin 10 000 opiskelijaa. Lisäksi kaupungissa sijaitsee ammattikorkeakoulu, sekä Pohjois-Saksan katolinen korkeakoulu.


title: Osnabrück

text: Kaupungin ympärillä on luonnonpuisto Natur- und Geopark TERRA.vita, joka liittyy Teutoburgin metsään.


title: Hua Hin

text: Hua Hin (, ”kivipää”) on kaupunki Prachuap Khiri Khanin provinssissa Thaimaassa Siaminlahden länsirannikolla noin 193 km etelään Bangkokista. Kaupungin hallinnollinen status on amphoe ja asukasluku 41 953 henkeä (v. 2000). Kaupunki on Thaimaan vanhimpia rantalomakohteita.


title: Hua Hin

text: Kuningas Mongkut (Rama IV) oli tunnettuna tähtitieteen harrastajana tullut paikalle tarkkailemaan ennustamaansa auringonpimennystä vuonna 1868. Myöhemmin vuonna 1910 prinssi Chakrabongse, Rama VI:n veli, vieraili paikalla metsästysretkellä mieltyen paikkaan niin, että rakennutti paikalle huvilan. Muita hovin jäseniä seurasi perässä, kunnes 1920-luvulla kuningas Prajadhipok (Rama VII) rakennutti paikalle kuninkaallisen palatsin "Klaikangvonin" (suomeksi ”kaukana huolista”, vrt. ). Nimitys osoittautui sikäli vääräksi, että kuningas syöstiin vallasta hänen ollessaan huvilallaan lomailemassa vuonna 1932. Kuninkaallisia varten paikalle vedettiin myös rautatie.


title: Hua Hin

text: Hua Hinin rautatieasema on hyvin säilyneenä kaunis esimerkki vanhasta rautatiearkkitehtuurista. Hua Hinin vanhimpia hotelleja on entinen "Railway Hotel" (nykyinen Sofitel Central Hua Hin). Kuninkaallisten ja seurapiirien perässä tulivat myöhemmin massaturistit 1980-luvulla. Hua Hinia on sanottu Pattayan vastakohdaksi – sen kohderyhmänä ovat varsinkin lapsiperheet ja eläkeläiset. Viime aikoina Hua Hinin turismi on vilkastunut huomattavasti ja kaupungissa on suoritettu suuria laajennus- ja rakennustöitä.


title: Hua Hin

text: Kolmesta amphoesta – Hua Hin, Cha Am, Pranburi – ja yhdestä tambonista (Sam Roi Yod) on kaavailtu uutta provinssia kunnioittamaan kuninkaan 80-vuotispäivää 2007. Uuden provinssin nimi annetaan kuninkaan itsensä päätettäväksi, eikä se ole vielä tiedossa.


title: Lewis Campbell

text: Lewis Campbell (3. syyskuuta 1830 – 25. lokakuuta 1908) oli brittiläinen klassisen kirjallisuuden tutkija. Hän oli syntyisin Edinburghista, Skotlannista. Hänen isänsä Robert Campbell oli runoilija Thomas Campbellin serkku.


title: Lewis Campbell

text: Campbell opiskeli Edinburgh Academyssä, Glasgow'n yliopistossa sekä Oxfordin yliopistossa. Hän opetti Oxfordin Queen's Collegessa (1855–1858), toimi sijaisena Milfordissa, Hampshiressä (1858–1863) ja kreikan kielen professorina St Andrewsin yliopistossa (1863–1894). Vuonna 1894 hänet valittiin Oxfordin Balliol Collegen kunniajäseneksi.


title: Lewis Campbell

text: Tutkijana Campbell tunnetaan ennen kaikkea Sofoklesta ja Platonia käsittelevistä töistään. Hänen teoksiinsa ja käännöksiinsä kuuluvat:


title: Ohotsk

text: Ohotsk () on runsaan 4000 asukkaan kaupunkityyppinen taajama Ohotajoen suulla Ohotanmeren rannalla, Habarovskin aluepiirin pohjoisosissa Venäjän kaukoidässä. Ohotsk on Ohotskin piirin hallintokeskus.Vuonna 1647 perustettu Ohotsk on ensimmäinen venäläisten perustama asutuskeskus Venäjän kaukoidässä.


title: Friedrich Schleiermacher

text: Friedrich Daniel Ernst Schleiermacher (21. marraskuuta 1768 Breslau, Sleesia – 12. helmikuuta 1834 Berliini) oli preussilainen teologi ja filosofi.


title: Friedrich Schleiermacher

text:
Schleiermacher sijoittuu teologiansa kanssa romantiikan vuosisataan. Tämän ajan mukaisesti hän painottaa tunteen ja itsetiedostuksen merkitystä kristillisessä teologiassa. Hänen mukaansa kristillinen usko ja teologia liittyvät "absoluuttiseen riippuvuuden tarpeeseen", eikä uskonnon olemusta voi tämän vuoksi tavoittaa yksin järjen kautta.
Schleiermacher haluaa sanoutua irti valistukselle tyypillisestä tavasta nähdä Kristuksen kuoleman merkitys vain moraalisena tai eettisenä esikuvana. Tämän sijaan hän haluaa korostaa sen uskonnollista pelastukseen liittyvää arvoa. Hänen mukaansa Kristus on ihmisen jumalatietoisuuden esikuva ja äärimmäinen esimerkki ihmisen hurskaudesta.


title: Friedrich Schleiermacher

text: Schleiermacher pitää hermeneutiikkaa kaikkia tekstejä koskevana ymmärtämismetodina. Hänen mukaansa tekstit tulisi käsittää elämänilmauksiksi. Tekstin ymmärtämisen tulisi olla mahdollisimman holistista ja perustua lingvistiseen ja psykologiseen ymmärtämiseen. Lingvistisessä osassa tekstin merkitystä tarkastellaan osana laajempia teksti- ja kulttuurikokonaisuuksia. Psykologisessa prosessissa tärkeää olisi asettua tai eläytyä kirjoittajan psykologiseen elämäntilanteeseen ja elämänhistoriaan. Tämän vuoksi tekstin ymmärtäminen vaatii mahdollisimman paljon historiallista taustatietoa. Ymmärtäminen on luonteeltaan kehämäistä, mutta paranee hermeneuttisen kehän prosessissa jatkuvasti.


title: Friedrich Schleiermacher

text: Schleiermacherin kootut teokset on julkaistu kolmessa osassa:


title: Anselm Feuerbach

text: Anselm Feuerbach (12. syyskuuta 1829 – 4. tammikuuta 1880) oli saksalainen taidemaalari. Hän syntyi Speyerissä tunnetun arkeologin poikana. Hän oli Saksan 1800-luvun uusklassisen koulukunnan johtavia taidemaalareita.


title: Anselm Feuerbach

text: Feuerbachin teoksia on esillä monissa Saksan johtavissa gallerioissa: Stuttgartissa on hänen teoksensa "Ifigenia"; Karlsruhessa "Dante Ravennassa"; Münchenissä "Medea" ja Berliinissä "Konsertti", hänen viimeinen merkittävä maalauksensa. Muita hänen merkkiteoksiaan ovat "Amazonien taistelu", "Pietà", "Platonin pidot", "Orfeus ja Eurydike" sekä "Ariosto Ferraran puistossa".


title: Tango Pelargonia – 20 suosikkia

text: Tango Pelargonia – 20 suosikkia on suomalaisen laulajan Kari Kuuvan studioalbumi. Se julkaistiin 1997.


title: Rey Misterio, Sr.

text: Rey Misterio, Sr., oikealta nimeltään Miguel Ángel López Díaz (s. 8. tammikuuta 1958 Tijuana, Baja California) on meksikolainen showpainija, joka teki ensiesiintymisensä painijana 6. tammikuuta 1976. Hän on voittanut urallaan muun muassa WWA:n juniorimaailmanmestaruuden kahdesti. Hän voitti WWA Tag Team -mestaruuden veljenpoikansa Rey Mysterion kanssa. Misterion liikkeitä ovat muun muassa Power Bomb ja Plancha.


title: On the Way to Wonderland

text: On the Way to Wonderland on Sunrise Avenuen toukokuussa vuonna 2006 julkaistu debyyttialbumi. Levyllä soittaa kokoonpano Samu Haber, Janne Kärkkäinen, Raul Ruutu ja Sami Osala. Osalaa korvaa suurimmassa osassa kappaleita Teijo Jämsä, ja koskettimia soittaa tuottaja Jukka Backlund.


title: On the Way to Wonderland

text:
Albumista on olemassa myös niin sanottu kultapainos (Gold Edition), joka julkaistiin 29. marraskuuta 2006 albumin ylitettyä Suomessa kultalevyyn oikeuttavan 15 000 myydyn kappaleen rajan. Kultapainos sisältää debyyttialbumin kappaleiden lisäksi viisi uutta versiota. __notoc__
Albumi ylitti Suomessa platinalevyn rajan helmikuussa 2007 ja yhtye sai palkinnot siitä maaliskuussa.


title: On the Way to Wonderland

text: Albumin ensimmäinen single "All Because of You" julkaistiin helmikuussa 2006.


title: On the Way to Wonderland

text: Albumi ylsi parhaimmillaan Suomen virallisen listan sijalle 2.Suomessa ja Saksassa albumin myynti on ylittänyt platinalevyrajan. Myös Itävallassa, Kreikassa ja Sveitsissä albumi on myynyt kultaa.


title: On the Way to Wonderland

text: Saksan vuoden 2007 soitetuimpien radiokappaleiden top 100 -listalta löytyy kolme Sunrise Avenuen kappaletta. Korkeimmalle nousi "Fairytale Gone Bad", joka myi Saksassa kultaa ja sai toiseksi eniten soittoaikaa Saksan radioissa. "Forever Yours" löytyy listan sijalta 55 ja "Heal Me" sijalta 87.


title: All Because of You

text: All Because of You on Sunrise Avenuen ensimmäinen single, heidän debyyttialbumiltaan On the Way to Wonderland. Single julkaistiin helmikuussa 2006.


title: Romeo (kappale)

text: Romeo on Sunrise Avenuen toinen single vuodelta 2006. Singlellä soittaa kokoonpano Samu Haber, Janne Kärkkäinen, Raul Ruutu ja Sami Osala. Romeosta on tehty myös musiikkivideo. Nimikappaleen lisäksi single sisältää kappaleen "Nasty", joka ei ole alkuperäisellä "On the Way to Wonderland" -levyllä, mutta se löytyy saman levyn kultapainoksesta.


title: MDA

text: MDA () on IBM:n vuonna 1981 julkaistun IBM PC:n näytönohjain. MDA ei sisältänyt grafiikkaominaisuuksia, vaan ainoastaan yksivärisen tekstitilan joka pystyi esittämään 80 saraketta 25 rivillä.


title: MDA

text: MDA-näytönohjain sisälsi 4 kilotavua videomuistia. Korkean terävyyden ja selkeän merkistön vuoksi standardi olikin käytössä ennen kaikkea yritysmaailmassa ja tekstinkäsittelyssä.


title: MDA

text: MDA tarjosi merkistölle seuraavat ominaisuudet: "näkymättömyys, alleviivaus, kirkas (lihavointi), käänteinen video ja vilkutus". Näistä osan pystyi yhdistämään, joten esimerkiksi kirkas, alleviivattu teksti oli mahdollista tuottaa ruudulle.


title: MDA

text: MDA:n merkistö koostui merkeistä, jossa jokainen merkki käytti 9×14 pikseliä yhden merkin ollessa 7×11 pikseliä. Vaikka teoreettinen enimmäisresoluutio oli 720×350 pikseliä (joka on siis 9 pikseliä × 80 merkkiä = 720 pikseliä ja 14 pikseliä × 25 riviä = 350 pikseliä), ei standardi kuitenkaan tukenut kuin enintään 256 yhtäaikaista merkkiä. Nämä merkit tallennettiin näytönohjaimen lukumuistiin, eikä tämän vuoksi määrään pystytty vaikuttamaan ohjelmallisesti.


title: MDA

text: Merkistö jota käytettiin MDA:ssa tunnetaan nykyisin nimellä CP437 ().


title: Fairytale Gone Bad

text: Fairytale Gone Bad on Sunrise Avenuen kolmas single heidän ensimmäiseltä On the Way to Wonderland -nimiseltä debyyttialbumilta. Single julkaistiin Suomessa 23. elokuuta 2006. Kappaleesta tehtiin samaan aikaan myös musiikkivideo, joka kuvattiin Espanjan Barcelonassa. Videon ohjasi Yhdysvalloissa työskentelevä tunnettu ohjaaja-valokuvaaja Ralf Strathmann, joka on aikaisemmin kuvannut ja ohjannut videoita monille artisteille kuten Apocalypticalle, Blink 182:selle ja HIMille.


title: Fairytale Gone Bad

text: "Fairytale Gone Bad" palkittiin NRJ Radio Awardseissa parhaana suomalaisena kappaleena, ja se valittiin Ranskan tunnetuimman urheilutapahtuman, Ranskan ympäriajon tunnusmusiikiksi.


title: Fairytale Gone Bad

text: Eija Kantolan vuoden 2012 levyllä "Peili" on suomenkielinen cover Fairytale Gone Badista nimeltä "Häkkilintu". Suomenkieliset sanat on tehnyt Jonnaemilia Kärkkäinen eli Jo Angel. Idea suomenkieliseen versioon tuli Sunrise Avenuen laulajan Samu Haberin äidiltä.


title: Hat Yain kansainvälinen lentoasema

text: Hat Yain kansainvälinen lentoasema sijaitsee yhdeksän kilometrin päästä Hat Yain kaupungista eteläisessä Thaimaassa. Kenttää ylläpitää Airports of Thailand, PCL. Lentoaseman kautta kulkee vuosittain yli 4 miljoonaa matkustajaa, lentoja on noin 9 500 ja rahtia kuljetetaan 12 000 tonnin edestä. Kiitotien kapasiteetti on 30 lentoa tunnissa.


title: Post Whatever

text: Post Whatever on Jermainen toinen demo-EP. Julkaisun aikaan kaikki kappaleet olivat vapaasti ladattavissa netistä. Levyn promoversio kantoi nimeä Promo 05 ja sisälsi vain neljä ensimmäistä kappaletta. Myöhemmin Post Whateverin ja ensimmäisen ep:n None of Us Live in Glass Houses kappaleita on myyty samalla levyllä.


title: Post Whatever

text: Post Whateverin Avausraidasta Goodbye Signistä tehtiin samana vuonna musiikkivideo, joka on ilmaisessa nettilevityksessä. Goodbye Sign tuli myös seuraavalle singlelle Metro Skylle ja uudelleenäänitettynä debyyttialbumi "Knives Outille". Levyn äänitti, miksasi ja masteroi Petri Mäkelä joulukuun 2004 ja tammikuun 2005 välisenä aikana. Koskettimet soitti Petri Valkiala.


title: Metro Sky

text: Metro Sky on Jermainen ensimmäinen CD-single, ja Indie Jonesin ensimmäinen julkaisu. Singlellä mukana myös Tampereen Aleksanterin kirkossa kuvattu Goodbye Sign video. Edellisestä Jermaine-tuotoksesta, CD-ep:stä Post Whatever otettiin "Metro Sky"lle mukaan Goodbye Sign-kappale. Kaksi uutta kappaletta äänitettiin 10.–11. syyskuuta 2006 Antto Tuomaisen äänittämänä ja miksaamana.


title: The Snipers

text: The Snipers on Jermainen ensimmäinen single neljä kuukautta myöhemmin ilmestyneeltä debyyttilevyltä "Knives Out". Avausraita The Snipers löytyy albumilta uudelleen miksattuna ja masteroituna. Singlen äänitti, tuotti ja miksasi Antto Tuomainen huhti-toukokuun 2006 aikana. Singlen masteroi Petri Mäkelä.


title: The Snipers

text: Single ylsi Suomen virallisen listan sijalle 8.


title: Numero 2

text: Numero 2 on suomalaisen rock-yhtyeen Eero ja Jussi & The Boys studioalbumi.


title: Numero 2

text: A-puoliB-puoli


title: Matthew Upson

text: Matthew James Upson (s. 18. huhtikuuta 1979 Hartismere, Englanti) on englantilainen jalkapalloilija, joka edustaa Englannin Mestaruussarjan Milton Keynes Donsia. 185-senttinen Upson on pelipaikaltaan puolustaja.


title: Matthew Upson

text: Vuodesta 2015 nykyistä seuraansa edustanut Upson on aikaisemmin pelannut Lutonissa, Arsenalissa, Nottinghamissa, Crystal Palacessa, Readingissa, Birminghamissa, West Hamissa, Stokessa, Brightonissa ja Leicesterissä. Pelatessaan West Hamissa hän toimi joukkueen kapteenina vuosina 2009–2011.


title: Matthew Upson

text: Englannin maajoukkuetta Upson on edustanut 21 kertaa.


title: Whiteheadin lause

text: Matematiikassa homotopiateoriaan kuuluva Whiteheadin lause sanoo, että jos jatkuva kuvaus "f" topologisten avaruuksien "X" ja "Y" välillä indusoi isomorfismin kaikkien homotopiaryhmien välille, on "f" homotopiaekvivalenssi olettaen, että "X" ja "Y" ovat yhtenäisiä CW-komplekseja. Tuloksen todisti J. H. C. Whitehead ja se tarjosi perustelut CW-kompleksien hyödyllisyydelle homotopiateoriassa.


title: Whiteheadin lause

text: Tarkemmin sanottuna, olkoon annetut CW-kompleksit "X" ja "Y" kantapisteinään "x" ja "y" tässä järjestyksessä. Olkoon "f" jatkuva kuvaus


title: Whiteheadin lause

text: jolle "f"("x") = "y". Kun "n" ≥ 0, tarkastellaan indusoituja kuvauksia


title: Whiteheadin lause

text: missä π tarkoittaa kaikilla "n" ≥ 1 "n":ttä homotopiaryhmää. Kun "n" = 0 tämä tarkoittaa polkukomponenttien kuvausta. Jos sekä "X" että "Y" ovat yhtenäisiä, ei kuvaus "f" anna mitään tietoa avaruuksista. Sanomme, että "f" on heikko homotopiaekvivalenssi jos kuvaukset "f" ovat kaikki bijektiivisiä. Tällöin Whiteheadin lause sanoo, että heikko topologiaekvivalenssi yhtenäisten CW-kompleksien välillä on itse asiassa homotopiaekvivalenssi.


title: CW-kompleksi

text: Topologiassa CW-kompleksi on eräänlainen topologinen avaruus, jonka otti käyttöön J. H. C. Whitehead homotopiateoriassa. CW-kompleksien ideana oli saada topologisten avaruuksien luokka, joka oli laajempi kuin simplikaalisten kompleksien luokka. Nykyään sanotaan, että CW-komplekseilla on paremmat kategoriset ominaisuudet kuin simplekseillä. CW-komplekseilla on lisäksi kombinatorinen luonne, jolloin niillä voidaan laskea paremmin kuin simplekseillä. CW-kompleksien tulee englannin kielen sanoista "closure-finite weak topology".


title: Minä menen Jumalan muistiin

text: Minä menen Jumalan muistiin on suomalaisen laulajan Kari Kuuvan studioalbumi. Se julkaistiin 1983.


title: Pforzheim

text: Pforzheim on kaupunki Baden-Württembergin osavaltiossa, lounaisessa Saksassa. Se sijaitsee Schwarzwaldin metsäisen vuorijonon pohjoisella rajaseudulla, Stuttgartista koilliseen. Vuoden 2011 väestönlaskennassa kaupungin asukasluku oli noin 114 000, ja se on pinta-alaltaan 98,03 neliökilometrin suuruinen. Väestötiheys on 1 167 as/km².


title: Pforzheim

text: Pforzheim sai alkunsa roomalaisena kylänä, "Vicus Portuksena", vuonna 90 eaa. Kaupunkina Pforzheimia on dokumentoitu vuodesta 1095 alkaen. Keskiajalla kaupunki tunnettiin varsinkin latinankielisestä koulustaan, jonka opettajina toimivat muun muassa Johannes Reuchlin sekä Philipp Melanchthon. Kello- ja jalokivikoruteollisuus, josta Pforzheim vielä nykyäänkin tunnetaan maailmanlaajuisesti, alkoi kaupungissa vuonna 1767, kun sinne perustettiin ensimmäinen niitä valmistava tehdas.


title: Pforzheim

text: Toisen maailmansodan ilmapommituksissa Pforzheim tuhoutui miltei täydellisesti, mutta on sittemmin noussut taas jaloilleen, palaten takaisin pohjoisen Schwarzwaldin alueen keskukseksi.


title: GarageBand

text: GarageBand on Applen kehittämä musiikinteko-ohjelma. Ohjelma toimitetaan jokaisessa uudessa Applen Macintosh-tietokoneessa. Päivityksiä myydään Applen omaan OS X -järjestelmään suunnatun kuluttajaohjelmisto iLifen mukana.


title: GarageBand

text: GarageBandissa on digitaalisten soittimien kirjasto, jossa on mm. syntetisaattori- ja rumpulooppeja. Käyttäjä voi myös itse tehdä omia looppeja joko käyttämällä oikeaa instrumenttia, midi-koskettimistoa tai nuotintamalla. JamPack -kirjastoja hankkimalla voi laajentaa digitaalisten soittimien valikoimaa.


title: GarageBand

text: GarageBandilla pystyy myös nauhoittamaan autenttisia WAV-muotoisia audioraitoja mikrofonilla tai kytkemällä minkä tahansa analogista ääntä syöttävän laitteen äänikortin linjasisäänmenoon. GarageBand sisältää useita efekti- ja instrumenttivahvistinmallinnoksia , joten esimerkiksi kitaran ja tietokoneen välille ei välttämättä tarvita erillistä etuastetta. Lisäksi käyttäjä voi itse tehdä ja muokata erilaisia efektejä tarpeisiinsa sopiviksi.


title: GarageBand

text: Ohjelmaa ei ole suunniteltu ammattilaisille, vaan aloittelijoille mahdollistamaan musiikin tekeminen helpommaksi.


title: Siegen

text: Siegen on kaupunki Saksan länsiosassa Nordrhein-Westfalenin osavaltiossa. Se sijaitsee Siegjoen varrella, josta se on myös saanut nimensä. Kaupungissa on arviolta 102 355 asukasta (vuonna 2015) ja sen pinta-ala on 114,69 neliökilometriä.


title: Siegen

text: Ensimmäisen kerran Siegen esiintyy kirjallisissa lähteissä vuonna 1079, nimellä "Sigena". Vuonna 1224 Siegen mainitaan vastikään rakennettuna kaupunkina. Nykyisin Siegen on Etelä-Westfalenin hallinnollinen ja palvelullinen keskus, ja kaupungin teollisuus on pitkälti metalliteollisuutta. Siegen tunnetaan myös yliopistokaupunkina, kaupungin yliopistossa opiskelee noin 12 500 opiskelijaa.


title: Se avautuu

text: Se avautuu on suomalaisen laulajan Kari Kuuvan studioalbumi. Se julkaistiin 1982.


title: Kirjapaja

text: Kirjapaja on erikoistunut uskonnollisen kirjallisuuden ja kirkollisten kirjojen kustantamiseen, mutta merkittävä osa sen vuosittain julkaisemasta noin sadasta nimikkeestä kuuluu yleiseen kirjallisuuteen ja elämäntaitoon. Kustantamo julkaisee myös oppimateriaaleja ja ammatillisia kirjoja Edukustannus tuotemerkillä. Lasten Keskus julkaisee lastenkirjoja.


title: Kirjapaja

text: Lasten Keskus ja Kirjapaja Oy:n toiminnat yhdistyivät keväällä 2013 ja toimitusjohtaja on Juha-Pekka Heinonen.


title: Pelkkää Kuuvaa

text: Pelkkää Kuuvaa on suomalaisen laulajan Kari Kuuvan studioalbumi. Se julkaistiin 1974.


title: Lippupallo

text: Lippupallo on Yhdysvalloissa amerikkalaisesta jalkapallosta kehitetty palloilulaji, joka sopii sekä miehille ja naisille että aikuisille ja lapsille. Laji muistuttaa säännöiltään ja pelitavaltaan amerikkalaista jalkapalloa, mutta pelissä fyysisen kontaktin määrä on loukkaantumisten välttämiseksi minimoitu.


title: Lippupallo

text: Toisin kuin amerikkalaisessa jalkapallossa, lippupallossa ei ole suojavarusteita (hammassuojaa lukuun ottamatta), ja peli sopii erityisesti kuntoilulajiksi, myös naisille ja lapsille. Lippupallo ei ole vielä Suomessa yleisesti tunnettu laji, mutta lajiliitto Suomen Amerikkalaisen Jalkapallon Liitto tarjoaa opetusta, varusteita ja lajitietoutta esimerkiksi koulujen liikuntaohjelmille.


title: Yksinäisten pysäkki

text: Yksinäisten pysäkki on suomalaisen laulajan Kari Kuuvan studioalbumi. Se julkaistiin 1986.


title: Macabre

text: Macabre on Illinoisissa, Chicagossa vuonna 1985 perustettu heavy metal -yhtye. Musiikissaan bändi yhdistelee death- ja thrash-metallia ja grindcorea, jota he itse kutsuvat "Murder Metaliksi" ("murhametalli"). Bändi on toiminut alusta asti samalla kokoonpanolla, ja jäsenillä on sivuprojekti Macabre Minstrels, joka soittaa akustisia cover-versioita tunnetuista "nuotiolauluista". Sanoitukset ovat miltei kaikki tositarinoita sarjamurhaajista ja massamurhaajista, heidän murhistaan ja uhreistaan. Bändin kitaristi-laulaja Corporate Death haastatteli mm. John Gacya ja Jeff Dahmeria heidän ollessaan elossa käyttäen materiaalia bändin sanoituksissa. Hän oli myös paikalla Dahmerin oikeudenkäynnissä ja vieraili Gacyn luona useasti hänen ollessaan vankilassa. Corporate Deathin Dahmerista keräämän materiaalin pohjalta julkaistiin vuonna 2000 teemalevy "Dahmer".


title: Outolintu (Kari Kuuvan albumi)

text: Outolintu on suomalaisen laulajan Kari Kuuvan studioalbumi. Se julkaistiin 1989.


title: Rome: Total War

text: Rome: Total War on The Creative Assemblyn kehittämä ja Activisionin julkaisema strategiapeli, joka ilmestyi vuonna 2004 Microsoft Windows- ja OS X -käyttöjärjestelmille. Kyseessä on mainetta niittäneen "Total War" -pelisarjan kolmas osa.


title: Rome: Total War

text: Peli sijoittuu antiikin aikaan vuosille 270 eaa. – 14 jaa. Miljöönä toimii entisajan Eurooppa, Pohjois-Afrikka ja Lähi-itä. Pääpiirteisenä ideana on johtaa omaa armeijaa ja ylläpitää kaupunkeja. Tämä kaikki tapahtuu sekä reaaliaikaisen että vuoropohjaisen pelimekaniikan avulla.


title: Rome: Total War

text: Pelin ominaisuuksiin kuuluvat näyttävällä 3D-grafiikalla toteutetut, jopa 10 000 sotilaan taistelut. Pelin alussa pelaaja voi valita yhden Rooman valtaklaaneista; Juliukset ("Julii"), Brutukset ("Brutii") tai Scipiot ("Scipii"). Osa valtioista tulee pelattavaksi, mikäli pelaaja onnistuu valloittamaan ne, mutta osalla ei voi pelata lainkaan.


title: Rome: Total War

text: Itse pelaaminen on varsin samankaltaista "in" ja "in" kanssa, tosin kaupungin piirittämistä on muutettu, ja kaupunkitaisteluita on lisätty. Lisäksi pelaaja voi nyt liikuttaa yksikkönsä erilaisiin liikkumispisteisiin, eikä liikuta niitä ainoastaan provinssien välillä. Peliä on jopa hyödynnetty muutaman televisiodokumentin kehityksessä.


title: Rome: Total War

text: Pelistä on ilmestynyt "Rome: Total War Gold Edition" -kokoelma, joka sisältää emopelin lisäksi "Barbarian Invasion" -lisäosan. Peliin on ilmestynyt myös toinen lisäosa, "Alexander".


title: Rome: Total War

text: Pelaaja voi delegoida taistelun tietokoneelle, joka laskee tuloksen perustuen yksiköiden lukumäärään, tehoon ja kenraalien ominaisuuksiin. Useimmiten lähes kaikki yksiköt ottavat lähes saman verran vahinkoa, ellei taistelu ole toiselle puolelle täysin ylivoimainen. Kannattaa käyttää, jos voitto on varma, etkä halua tuhlata aikaasi turhaan säätämiseen.


title: Rome: Total War

text: Realiaikainen manuaalinen taistelu mahdollistaa varsinaisen taktiikan käyttämisen, ja on suositeltavaa mikäli taistelun lopputulos on epävarma. Pienellä harjoittelulla pelaaja on aina tekoälyä parempi komentaja, ja joukkojen tappiot ja teholuvut ovat sen mukaisia. Suositeltavat käyttötilanteet: Piiritykset, alivoimataistelut ja tasaväkiset taistelut ylivoimaista komentajaa vastaan.


title: Rome: Total War

text: Pelin alussa on pelattavina kansoina ainoastaan kolme Rooman valtiota. Pelaaja saa tuhoamansa valtion pelattavakseen, ja pelatessaan koko kampanjan läpi, aukeavat kaikki pelattavat valtiot käyttöön. Pelissä on myös paljon ei-pelattavia valtioita, jotka kuitenkin saa pelattavaksi helpoin muutoksin pelin tiedostoissa.


title: Rome: Total War

text: Rooman lähiympäristössä on kolme pelattavaa kansaa: Juliuksen suku, Brutuksen suku ja Scipion suku sekä Rooman senaatti, jolla ei voi pelata. Kaikki neljä ovat alussa liittoutuneet. Heti alussa ne eivät voi hyökätä toistensa kimppuun, mutta voivat lahjoa toistensa yksiköitä ja kaupunkeja. Kaikki kolme sukua saavat tehtäviä senaatilta. Ne voi joko suorittaa, jolloin saa palkkion ja suhde senaattiin paranee, tai jättää ne tekemättä, jolloin suhde senaattiin huononee. Jos senaatin mielestä jonkun kolmen kansan johtaja on liian vahva, se voi pyytää johtajaa tekemään itsemurhan. Jos tähän ei suostu, alkaa sota kaikkien neljän valtion välillä. Pelaaja voi aloittaa sodan myös hyökkäämällä jotain Rooman valtiota vastaan. Rooman armeijat keskittyvät vahvaan, hyvin aseistettuun ja panssaroituun jalkaväkeen, ratsuväen jäädessä huonompaan asemaan.


title: Rome: Total War

text: Peli simuloi Gaius Mariuksen tekemiä uudistuksia. Ne tulevat vuosien 220–180 eaa. välisenä aikana, eli varsin paljon ennen oikeaa aikaa (107 eaa.). Ennen uudistuksia Rooman armeijat muodostuvat yksiköistä Hastati, Principes ja Triarii; uudistuksen jälkeen joukot paranevat, ja niistä tulee kuuluisia Rooman legioonia muun muassa Urban-kohortti ja Pretoriaani-kohortti; myös ratsuväki paranee. Uudistusten jälkeen Rooman joukot ovat vahvempia kuin useimmat muiden kansojen eliittiyksiköt. Juliuksen suku aloittaa Pohjois-Italiasta ja keskittyy barbaarikansojen – etenkin gallien – kukistamiseen. Brutuksen suku aloittaa Etelä-Italian itäosasta ja keskittyy alussa Kreikan kaupunkien valloittamiseen. Scipion suku aloittaa Etelä-Italian länsiosasta ja keskittyy Karthagon, Numidian ja Egyptin valloittamiseen. Kaikilla Rooman valtioilla on gladiaattoreita.


title: Rome: Total War

text: Barbaarikansoilla on monia etuja, mutta myös paljon heikkouksia. Barbaarit voivat rakentaa vain hiekkateitä, joita pitkin armeijat liikkuvat huomattavasti kivettyjä hitaammin. Suurin haitta on, että barbaarikansoilla on vain kolme kaupunkitasoa sivistyneiden valtioiden viiden sijasta. Tämän vuoksi barbaarit ovat teknologiakehityksessä sivistyneitä maita jäljessä, eivätkä he voi esimerkiksi rakentaa kivisiä muureja kaupunkiensa suojaksi. Toisaalta he saavat vahvimmat joukkonsa käyttöön melko nopeasti, ja heidän joukoillaan on hyvä hinta-laatusuhde.


title: Rome: Total War

text:
Gallialaiset (voi pelata)
Gallialaiset aloittavat varsin suurella alueella Ranskassa, Espanjassa sekä Pohjois-Italiassa. Gallialaisilla on hyvä jalkaväki, mutta vähän jousiampujia sekä ratsuväkeä.


title: Rome: Total War

text:
Britannia (voi pelata)
Britannia aloittaa nykyisen Ison-Britannian alueen hallinnoimisella. Irlanti ei kuulu Britannialle. Heillä on myös pieni alue Belgiassa. Britannialaisten armeija koostuu hyvistä miekkamiehistä ja hevosvaunuista. Erikoisuutena Britannialla on yksikkö, joka heittää ihmisen päitä vihollisia kohti. Britannialaisilla ei ole jousimiehiä, vaan ne on korvattu linkomiehillä.


title: Rome: Total War

text:
Germania (voi pelata)
Germanian aloitusmaat ovat pohjoiseen Galliasta, sekä itään Britanniasta nykyisen Alankomaiden ja Saksan alueella. Germanian armeija perustuu vahvaan ja villiin jalkaväkeen. Joukossa on myös barbaarikansojen ainoa yksikkö, joka voi muodostaa falangin. Germanialla on myös muutamia yksiköitä, joilla on aseenaan kirves, ne ovat tehokkaita varsinkin hyvin panssaroituja Rooman legioonalaisia vastaan.


title: Rome: Total War

text:
Espanja (ei voi pelata)
Espanja aloittaa puolen nykyisen Espanjan kokoisen alueen hallinnoimisella. Gallialaiset ja Karthago omistavat osan nykyistä Espanjaa. Espanja joutuu taistelemaan gallialaisia, Numidiaa, Karthagoa sekä myöhemmin Roomaa vastaan. Espanjan armeija koostuu melko heikosta jalkaväestä. Monet yksiköt heittävät keihäitä ennen lähitaistelua. Ne ovat lähes samanlaisia Karthagon yksikköjen kanssa. Kuitenkin Espanjalla, niin kuin lähes kaikilla barbaarikansoilla on heikko ratsuväki eikä lainkaan jousiampujia.


title: Rome: Total War

text:
Daakia (ei voi pelata)
Daakian armeija perustuu vahvaan jalkaväkeen. Daakia sijaitsee varsin huonolla paikalla nykyisen Romanian alueella. Daakialaiset ovat ainoita barbaareja jotka voivat värvätä katapultteja yms.


title: Rome: Total War

text:
Skyytit (ei voi pelata)
Kaikkien muiden barbaarikansojen armeijoissa on vahva jalkaväki, huono ratsuväki ja jousiampujat, paitsi skyyteillä. Skyyteillä on hyvät jousiampujat ja ratsuväki, mutta huono jalkaväki. Skyyteillä on myös ainoana barbaarikansana yksiköitä, jotka voivat ampua jousella hevosen selästä. Alussa skyytit hallinnoivat varsin suurta aluetta nykyisen Ukrainan alueella.


title: Rome: Total War

text: Kreikan alueen valtiot sijaitsevat Balkanilla ja Anatoliassa. Kreikan alueen armeijat keskittyvät todella hyvään jalkaväkeen, joka voi muodostaa falangin.


title: Rome: Total War

text:
Kreikan kaupunkivaltiot (voi pelata)
Kreikan kaupungit aloittavat muutamalla kaupungilla nykyisen Kreikan alueella, Välimeren läheisyydessä. Lisäksi heillä on noin kolmasosa Sisiliaa hallussaan. Jalkaväki muodostuu pääasiassa hopliiteista. Heillä on huono ratsuväki. Välimatka Kreetaan tarjoaa hyvät jousiampujat. Historiallisesti Kreikan kaupungit eivät olleet samaa valtiota, tosin ne olivat liittoutuneet keskenään. Syrakusassa ja Spartassa voi värvätä Spartan hopliittejä.


title: Rome: Total War

text:
Makedonian valtakunta (ei voi pelata)
Makedonia keskittyy falangi-jalkaväkeen sekä vahvaan ratsuväkeen, eli "Companion Cavalryyn". Pelissä olevien bugien takia "Companion Cavalry" ei ole pelissä yhtä tehokas kuin se todellisuudessa oli. Makedonia aloittaa alueella, jossa nykypäivänä sijaitsee Kreikka.


title: Rome: Total War

text:
Traakia (ei voi pelata)
Traakia on sekoitus sivistynyttä valtiota ja barbaareja. Heidän aloitusalueensa sijaitsee nykyisen Pohjois-Kreikan alueelta aina Mustanmeren rannikolle asti. Traakia keskittyy vahvaan falangi-jalkaväkeen sekä falxmen-nimiseen (”sirppimiehet”) yksikköön. Niin kuin Kreikan kaupungeillakin, myös Traakialla on pieni ratsuväki.


title: Rome: Total War

text:
Seleukidien valtakunta (voi pelata)
Seleukidien armeijan perusyksiköt ovat varsin samanlaisia Makedonian kanssa. Kuitenkin seleukideilla on myös hopliitteja, hevosvaunuja sekä sotanorsuja. Seleukideilla on myös legioonalaisia.


title: Rome: Total War

text:
Karthago (voi pelata)
Karthagon armeijalla on hyvä sekoitus palkkasotureita, ratsuväkeä ja norsuja, mutta huonot jousiampujat. Karthago aloittaa nykyisen Tunisian alueella. Lisäksi Karthago omistaa osan nykyisen Espanjan aluetta, kolmasosan Sisiliaa sekä Sardinian.


title: Rome: Total War

text:
Numidia (ei voi pelata)
Numidia keskittyy kevyeen jalkaväkeen sekä moniin keihästä heittäviin yksikköihin. Heidän pieni kuningaskuntansa sijaitsee länteen Karthagosta.


title: Rome: Total War

text:
Egypti (voi pelata)
Egyptin armeijalla on paljon kevyttä jalkaväkeä sekä hyvät jousiampujat. Egyptillä on myös pelin paras kevyt ratsuväki, Aavikkoratsuväki, joilla on raskaan ratsuväen varalta raskaita panssareita puhkovia kirveitä aseinaan. Egyptillä on käytettävänään myös hevosvaunuja. Egypti aloittaa nykyisen Egyptin alueella sekä pienellä alueella hieman Egyptistä itään. Pelissä on kuitenkin suurehko, luultavasti pelin monipuolisuuden parantamisen vuoksi tehty virhe, eli Egypti ei ole omaksunut helleenistä kulttuuria, kuten se tuohon aikaan oikeasti jo oli, vaan siellä on edelleen voimassa vanha valtakunta, jonka kulttuuri oli hävinnyt vuosisatoja aiemmin.


title: Rome: Total War

text:
Parthia (voi pelata)
Parthian armeija koostuu enimmäkseen todella raskaasti panssaroidusta ratsuväestä. Heillä on myös jousiampujia, jotka ampuvat hevosen selästä. Jalkaväki on Parthialla varsin huonoa, ja sen vuoksi kaupunkien valtaukset voivat olla Parthialle hieman hankalia. Parthia aloittaa nykyisen Iranin alueelta. Parthialla on myös sotanorsuja.


title: Rome: Total War

text:
Armenialaiset (ei voi pelata)
Kuten Parthia, myös Armenia keskittyy lähinnä ratsuväkeen. Armenialla on jousiampujia, jotka ampuvat hevosen selästä, sekä raskaasti aseistettua ja panssaroitua jalkaväkeä. Armenia aloittaa kahden provinssin hallinnoimisella, jotka sijaitsevat nykyisen armenian kohdalla.


title: Rome: Total War

text:
Pontus (ei voi pelata)
Armeija koostuu lähinnä nopeasti liikkuvista kevyistä keihäsmiehistä, keihäänheittäjä ratsuväestä,sekä falangi-jalkaväestä. Heillä on myös hevosvaunuja. Pontus aloittaa Turkin pohjoisosista.


title: Rome: Total War

text: Kapinalliset


title: Rome: Total War

text: Kapinalliset on erityinen kansa: heitä on joka puolella kampanjakarttaa, ja alussa heillä on hallussaan monia kaupunkeja. Maassa kapinalliset on jaoteltu erilaisiin ryhmiin (esimerkiksi "brigands" = maantierosvot). Eri kapinallisryhmillä on erilaisia joukkoja. Merellä kapinallisia on vain yhtä tyyppiä: merirosvoja. Merirosvot häiritsevät pelaajan laivaston toimintaa hyökkäilemällä sen kimppuun. Lisäksi ne saartavat satamia niin, että kauppa ei kulje. Maalla olevat kapinalliset tukkivat maakauppaa ja hyökkäilevät armeijoiden kimppuun. Jos kansa on liian tyytymätön johonkin kaupunkiin, se saattaa aloittaa mellakan ja ottaa kaupungin omiin käsiinsä. Myös tuhotut kansat, joilla on vielä armeijoita jäljellä, muuttuvat automaattisesti kapinallisiksi.


title: Rome: Total War

text: "Barbarian Invasion" on lisäosa "Rome: Total War" -peliin. Siinä keskitytään ajanjaksoon, jolloin Länsi-Rooma alkoi rappeutua. Vuodet ovat 363–476. Lisäosa tuo mukanaan uskonnon merkityksen. Pelialue on jaettu kolmeen uskontokuntaan. Ne ovat kristinusko, zarathustralaisuus ja pakanat. Lisäksi pelissä kerrotaan hunnien tunkeutumisesta Eurooppaan. Koska "Barbarian Invasion" sijoittuu 350 vuotta alkuperäisen pelin jälkeen, ovat kansat ja provinssit hyvin erilaisia. Senaatti on vielä periaatteessa olemassa, mutta sillä ei enää "Barbarian Invasionissa" ole minkäänlaista valtaa, eikä Rooma enää kuulu sille. Roomasta on tullut valtakunta, joka on jakautunut kahtia: Itä- ja Länsi-Roomaksi. Egypti, Kreikka, Makedonia, Pontus, Karthago, Gallit, Numidia, Espanja, Britannia, Daakia ja Traakia ovat joutuneet osaksi Roomaa. Lisäksi Seleukidien valtakunta on jaettu Rooman ja Parthian kesken. Parthiassa valtaan on noussut uusi hallitsijasuku Sassanidit.


title: Rome: Total War

text: "Barbarian Invasionissa" on myös kansoja, jotka eivät ilmesty heti pelin alussa tai ne eivät ilmesty välttämättä ollenkaan. Nämä kansat ovat Länsi-Rooman kapinalliset (ilmestyvät kun jossain Länsi-Rooman kaupungeista tapahtuu vallankumous), Itä-Rooman kapinalliset (ilmestyvät kun jossain Itä-Rooman kaupungeista tapahtuu vallankumous), slaavit (ilmestyvät peliin noin vuonna 410), ostrogootit (ilmestyvät kun goottien kaupungissa tapahtuu vallankumous) ja roomalais-brittiläiset (ilmestyvät, kun Länsi-Rooma on menettänyt sen kaikki Britannian provinssit).


title: Rome: Total War

text: Kansainvaellukset ovat uusi ja tärkeä osa lisäosaa. Kun joku maa, jolla on kansainvaellusominaisuus, menettää viimeisen provinssin, se voi lähteä vaellukselle ja saada uuden kotiprovinssin. Silloin, kun joku kansa on kansainvaelluksella, se saa erityisiä kansainvaellus yksiköitä, jotka ovat osa armeijaa siihen asti, että kansa saa uuden kodin. Kun kansainvaelluksella oleva kansa on valloittanut jonkun kaupungin, se voi päättää ryöstääkö se sen vai jääkö se asumaan sinne. Vandaalit ja hunnit aloittavat kansainvaelluksella. "Barbarian Invasionissa" on myös se ero alkuperäiseen versioon, että kansoja, joilla voi pelata, ei tarvitse valloittaa, vaan ne ovat heti käytössä.


title: Rome: Total War

text:
Länsi-Rooma (voi pelata)
Joskus niin hyvä Länsi-Rooma on tällä kertaa muuttunut heikoksi. Ensin germaaniset kansat hyökkäsivät sinne ja myöhemmin hunnit. Länsi-Rooma on sisällissotien sekoittama ja sen talous on romahtanut. Kuitenkin se yrittää pitää puoliaan barbaareja vastaan.


title: Rome: Total War

text:
Itä-Rooma (voi pelata)
Rikkain kansa koko pelissä. Armeija koostuu kohtalaisen hyvästä ratsuväestä sekä roomalaisista jalkaväkiyksiköistä. Itä-Roomalla on myös hyvin panssaroituja ratsuväkiyksiköitä ja hyviä jousimies-yksiköitä.


title: Rome: Total War

text:
Roomalais-Brittiläiset (ei voi pelata)
Roomalais-brittiläiset ilmestyvät silloin, kun Länsi-Rooma menettää Britannian provinssinsa. Roomalais-brittiläiset käyttävät lähinnä uudelleennimettyjä roomalaisia yksiköitä. Kun he ilmestyvät heillä on varsin hyvä armeija.


title: Rome: Total War

text:
Itä-Rooman kapinalliset (ei voi pelata)
Itä-Rooman kapinalliset ilmestyvät silloin, kun jossain Itä-Rooman provinssissa tapahtuu vallankumous. He ottavat kyseisen provinssin haltuun. Heillä on täysin samanlaiset yksiköt Itä-Rooman armeijan kanssa. Jos joku Itä-Rooman kenraaleista ei ole lojaali, hän voi siirtyä kapinallisten palvelukseen.


title: Rome: Total War

text:
Länsi-Rooman kapinalliset (ei voi pelata)
Länsi-Rooman kapinalliset ovat täysin samanlainen kansa kuin Itä-Rooman kapinalliset, paitsi että heillä on käytössään täysin samanlaiset yksiköt kuin Länsi-Roomalla.


title: Rome: Total War

text:
Hunnit (voi pelata)
Hunneilla on iso valikoima ratsuväkeä, ja heidän armeijansa panostaakin lähinnä siihen. He aloittavat kansainvaelluksena lähellä Roxolani-kansan asuinsijoja. Hunneilla on paras ratsuväkivalikoima koko pelissä, minkä takia heillä ei ole kovin hyviä jalkaväkiyksiköitä.


title: Rome: Total War

text: Kaikki paimentolaiskansat aloittavat Itä-Euroopasta. Kaikilla paimentolaiskansoilla yhteinen huono puoli on heidän huono piiritysaseistus. Kaikki paimentolaiskansat voivat tehdä tarvittaessa kansainvaelluksia.


title: Rome: Total War

text:
Gootit (voi pelata)
Yleensä gootteja on kuvailtu uhraamassa vangiksi otettuja vihollisia heidän pakanalliselle Tyz-jumalalleen. Pelin alussa suurin osa heistä on kuitenkin kristittyjä. Heidän vahvuutensa on vahva ratsuväki. Heidän jalkaväkensäkin on korkealaatuista. Heidän aloituspaikkansa sijaitsee nykyisen Romanian alueella.


title: Rome: Total War

text:
Vandaalit (voi pelata)
Vandaalit aloittavat kansainvaelluksella Mustanmeren pohjoispuolelta.


title: Rome: Total War

text:
Sarmaatit (voi pelata)
Sarmaatit ovat kansa joka elää Mustanmeren pohjoispuolella, nykyisen ukrainan alueella. Heillä on korkeatasoinen ratsuväki sekä naissotilaita. Heillä on kuitenkin varsin pieni jalkaväki.


title: Rome: Total War

text:
Ostrogootit (ei voi pelata)
Ostrogootit toimivat gooteille samalla tavalla kuin esimerkiksi Länsi-Rooman kapinalliset roomalaisille, eli he ilmestyvät, jos jossain goottien kaupungeista tapahtuu vallankumous. Heillä on täysin identtiset yksiköt goottien kanssa.